Buhez ar Sent/1894/Paol, Eskop - Wikimammenn\nBuhez ar Sent/1894/Paol, Eskop\n◄ Perpetua Paol, Eskop Gregor, Pab ha Doktor ►\nAr zant-ma a ioa ginidik euz a Vro-Zaoz, ha ne oa c’hoaz nemed pemp bloaz pa oue lakeat er skol gant sant Ildut. Epad m’edo eno e reaz eur mirakl hag a ziskouez peger braz oa dija he c’halloud dirak Doue enn he vugaleach. Sant Ildut en devoa gounezet ed enn eunn tamm douar a ioa e kichen he gouent; mes, pa oa tost ann eost, al laboused mor a deue da zibri ar greun. O velet ann dra-ze, sant Ildut a gargaz he skolaerien da ziouall ann dachenn noz-deiz, peb hini d’he dro. Eunn nozvez m’edo tro sant Paol, hema en em roaz da gousket, hag epad he gousk al laboused a reaz kalz drouk er park. Sant Paol, o veza dihunet, a gemeraz kement a aoun ma chomaz daou zevez heb mont dirak he vestr. D’ann trede deiz, edo o kaozeal gant he gamaladed pa deuaz adarre al laboused mor da laerez. Neuze e lavaraz d’ar skolaerien all : « — Pedomp ann Aotrou Doue da rei d’eomp ar c’hras da gaout peoc’h dioc’h al laboused-se. » Kerkent he gamaladed hag hen en em daolaz d’ann daoulin, ha goude beza great ho fedenn, e rejont ann dro d’ar park, e tastumjont al laboused enn eur vandenn, hag e kaschont anezho d’ar gouent evel eur vandenn zenved. Sant Ildut a ioa o pourmen er porz. « — Setu ama, eme zant Paol d’ezhan enn eur erruout, al laeroun o deuz great kement a zrouk enn ho park. Ho digas a rann d’ehoc’h evit ma root d’ezho ar binijenn a gerot. » Sant Ildut a oue souezet o velet eunn hevelep mirakl ; bennigen a reaz al laboused, hag ar re-ma a nijaz raktal varzu ar mor heb distrei morse hiviziken.\nErruout a rejont evelse enn enez Eusa e Breiz-Izel, hag eno e savchont eur chapel ha trizek tiik taouarc’h toet e soul. Tud ann enezenn-ze a ioa c’hoaz paian ; mes ar Zant hag ann daouzek belek a ioa oc’h he heul a brezegaz d’ezho gant kement a nerz hag a frouez ma ouent holl gounezet d’ar feiz a benn c’houec’h miz. Neuze eunn eal a lavaraz da Baol mont larkoc’h adarre, ha setu ar Zant hag he zaouzek koumpagnoun o pignat enn eur vag evit ann eil guech : enn dro-ma e tigouezchont enn douar braz e bro Leon.\nAr brud euz ar miraklou-ze a rea d’ann holl beza leun a istim hag a respet evit sant Paol. Ar c’hount Withur en em glevaz gant Childebert, roue Frans, evit ma vije hanvet da eskop e Leon, ha setu ar pez a oue great, kaer en devoue ar Zant klask miret. Eur vech sakret eskop, sant Paol ne espernaz netra evit lakaat sklerijenn ar feiz da bara e kement korn a ioa enn he eskopti; rak eleiz a baianed a ioa c’hoaz er vro. Erfin, oc’h en em velet dija koz ha dinerzet dre he labouriou abostolik, sant Paol a roaz ann dilez euz he garg, hag en em dennaz e kouent enez Vaz. Ar c’hount Withur en doa roet he di d’ar Zant evit ober eur gouent anezhan. Er gouent se e varvaz, oajet a ouspenn pevar-ugent vloaz, ar zervicher braz-ma da Zoue, en deuz roet he hano da gear Kastell-Paol hag a zo bet choazet gant Leoniz evit patron ho eskopti.\nAdtapet diwar « https://br.wikisource.org/w/index.php?title=Buhez_ar_Sent/1894/Paol,_Eskop&oldid=22932 »\nKemmoù diwezhañ degaset d'ar bajenn-mañ d'an 16 Mez 2011, da 15:16.


Otto II ha Teofano kurunennet dirak Krist\nTheofano, anvet ivez Teofano, Teofanu pe Teofania (e gregach Θεοφανώ Theophanô, Doue war wel) a oa ur briñsez eus Bizantion (war-dro 955 - † 991) a zimezas da Otto II hag a voe Impalaerez santel. 11 vloaz-pad e renas gant he fried Otto II, ha 7 vloaz hec'h-unan da c'hortoz ken e vije he mab Otto III en oad da ren.\nBec'h he doe gant he mammeg, Adelaid Bourgogn, intañvez Otto Iañ.\nUn tamm tabut zo bet da c'houzout piv e oa he zud. Hiziv e seblant sklaer e oa nizez da Yann Iañ Tzimiskès, ha merc'h da g-Konstantin Sklèros. En he c'hontrad eured eo skrivet e oa neptis d'an impalaer, da neuze pe nizez pe merc'h-vihan. Kar e oa da Nikeforos II Fokas, dre he mamm Sofia Fokaina. Krediñ a reer e oa ganet e Kergustentin e 955.\nE penn-kentañ 972 e tegouezhas e Kergustentin kannaded Alamagn, ha Gero, arc'heskob Köln, en o fenn, da gerc'hat Teofano. D'ar 14 a viz Ebrel 972 ec'h euredas da Otto II en Iliz Sant-Pêr e Roma dirak ar pab Yann XIII.\nMont a rae Theofano da-heul he fried en e veajoù, hag oberoù diplomatek a rae en hec'h anv, evel impalaerez. Brudet eo he dizemglev hag he zabutoù gant he mamm-gaer, Adelaid Bourgogn. Kement-se a voe kaoz ma voe torret an darempredoù etre an impalaer hag e vamm.\nHervez Odilon de Mercœur, abad Cluny, e oa stad en Adelaid pa varvas ar « C'hresianez-se ». Adalbert Metz a skriv e oa displijus ha teodek Theofano. Brud fall a voe savet dezhi abalamour ma tegasas bravigoù da Alamagn. Hervez an doueoniour Pierre Damien he dije bet un darempred gant Yann Philagathos, ur manac'h hellazat a voe eneppab e-pad ur pennad, anvet Yann XVI.\nPa intañvezas, e nevezamzer ar bloaz 983, e c'houarnas an impalaeriezh betek he marv en anv he mab Otto III. Bec'h he doe gant dug Bavaria, Herri an Tabuter, a felle dezhañ bezañ gouarner Otto III, hag a voe fiziet ar bugel ennañ ur predig. Pa zistroas eus Italia en 984 e teuas a-benn da adkemer he mab hag ar gouarnamant.\nAdelaid, abadez Quedlinbourg, ganet e miz Du pe Kerzu 977,\nSofia, abadez Gandersheim hag Essen, ganet en 978\nMathild Saks, pried diwezhañ Ezzo, kont palatin Loren, ganet en 978\nOtto III, impalaer santel, ganet e miz Mezheven pe Gouhere 980\nur c'hoar gevell da Otto, hag a varvas a-raok an 8 a viz Here 980, deiz oferenn an obidoù.\nAlemannisch: Theophanu (HRR)\nasturianu: Teófano Skleraina\nбеларуская: Феафана (імператрыца Свяшчэннай Рымскай імперыі)\nбългарски: Теофано Склирина\ncatalà: Teòfano Skleraina\nDeutsch: Theophanu (HRR)\nΕλληνικά: Θεοφανώ Σκλήραινα\nEsperanto: Teofano (Sankta Romia Imperio)\nespañol: Teófano Skleraina\nfrançais: Théophano Skleraina\nBahasa Indonesia: Theophano\nitaliano: Teofano (imperatrice del Sacro Romano Impero)\nLatina: Theophano (uxor Ottonis II)\nnorsk nynorsk: Theophania\npolski: Teofano (cesarzowa rzymska)\nportuguês: Teofânia Esclerina\nрусский: Феофано (императрица Священной Римской империи)\nsrpskohrvatski / српскохрватски: Teofanu Sklirina\nсрпски / srpski: Теофанија (супруга Отона II)\nsvenska: Teofano (tysk-romersk kejsarinna)\nукраїнська: Феофано Склірена


KDSK, Centre de Ressources Culturelles CeltiquesDocumenten : Keridwal : Barzhaz.\nKeridwal : Barzhaz.\nOberour(ien) : SEUBIL gKERNAUDOUR Herve\nISBN/ISSN : 978-2-7368-0116-8\nPlaatscode : LBR.1(SEU) - Doc nr : 15107\n2016 - 79 pajenn\nE-barzh/Staget : Meneger an danvezioù ; Geriaoueg\nBarzhonegoù hiraezhus a lennfer amañ diwar-benn karantezioù dizeürus pe kuzh, diwar-benn ar marv hag ar bed all... barzhonegoù deskoni hag a denn da harozed an Daol-Grenn € meur a live-meizañ dezhe € koulz ha reoù diwar-benn un dodenn hollvedel evel al Loar.\nKeridwal, lec'h a galon, morse perc'hennet, gweladennet e kuzh, faltaziet dindan pluenn an aozer, a ziskuilh dimp darn eus e gevrinoù. (Hervez an diverradenn war gein al levr).\nDescriptoren : Barzhoniezh / Marv / Karantez / Krennamzer / Marc'heien an Daol Grenn\nURL : http://www.brezhoneg.org/br/livres/keridwal - http://www.brezhoneg.org/fr/livres/keridwal\n1 002948 [beschikbaar] YReserveren\n2 002949 [beschikbaar] YReserveren


Ifor Williams (16 Ebrel 1881 – 4 Du 1965) zo unan eus al lenneien bouezusañ e Kembre, war dachenn ar studioù kembraek ha keltiek, en XXvet kantved. Plediñ a rae dreist-holl gant al lennegezh kembraek koshañ, hini ar C'hentvarzhed. Embann a reas meur a skrid a bouez, evel oberennoù Aneurin ha Taliesin ha Pedair Cainc y Mabinogi. A-hed e vuhez e kelennas kembraeg e skol-veur Bangor, nepell diouzh al lec'h ma oa ganet.\nGanet e voe e Pendinas, e kêriadenn Tregarth, nepell diouzh Bangor, mab d'un mengleuzier, John Williams, ha d'e wreg Jane. Studioù a reas e skol-veur Bangor, ma studias henc'hresianeg ha kembraeg, ha ma voe o kelenn goude, betek 1947, pa'z eas e retred. Da gentañ e voe adkelenner dindan John Morris-Jones, ha goude e voe anvet en ur gador kelenner e 1920, ha kemer penn kevrenn ar c'hembraeg goude marv Morris-Jones e 1929.\nE dachenn labour bennañ e oa ar varzhoniezh kembraek koshañ. Embann a reas testennoù a bouez evel Canu Llywarch Hen (1935), Canu Aneirin (1938), Armes Prydein (1955) ha Canu Taliesin (1960).\nLabourat a reas ivez war dachenn lennegezh kembraek ar Grennamzer. Embann a reas skridoù evel Breuddwyd Macsen, Lludd a Llefelys (1910), Chwedlau Odo ha Pedeir Keinc y Mabinogi, pe c'hoazh barzhonegoù Dafydd ap Gwilym. E embannadur eus ar Mabinogi eo an hini a implijer hiziv c'hoazh.\nSkridaozer ar gelaouenn Y Traethodydd e voe ivez eus 1939 betek 1964 ha skridaozer Bwletin y Bwrdd Gwybodau Celtaidd eus 1937 betek 1948.\nUnan eus an traoù all a blije da Ifor Williams e oa al lec'hanvioù kembraek hag ul levr a bouez a voe embannet gantañ diwar o fenn e 1945 (Enwau Lleoedd). Embann a reas ivez Meddwn I (1946), un dastumad eus prezegennoù graet gantañ er skingomz diwar-benn traoù diseurt. Al levr I Ddifyrru'r Amser (1959) zo ul levr eñvorennoù eus e vugaleaj hag e yaouankiz.\nSir Ifor Williams: A Bibliography, gant Alun Eirug Davies (Studia Celtica IV) (ur roll klok eus e skridoù)\nMynegai i weithiau Ifor Williams, gant Thomas Parry (Kerdiz, 1939).\nAdtapet diwar « https://br.wikipedia.org/w/index.php?title=Ifor_Williams&oldid=1808232 »\nKemmoù diwezhañ degaset d'ar bajenn-mañ d'an 11 Her 2018, da 10:40.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/193 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/193\nfen. (47) Mes ma na gredit ket he scridou, penaos ec’h hallot-hu credi va c’homzou-me ?\nGOUDE-ZE, Jesus a dremenaz en tu all da vor Galile, a c’halver ive mor Tiberiad.\n(2) Hag eur foul braz a dud a heullie anezhan, rag gwelet a rent ar miraclou a rea var ar re glanv. (3) Ha Jesus a bignaz var ar menez, hag ec’h azezaz eno gant he ziskibien.\n(4) Hogen, ar Pask, gouel ar Judevien, a oa tost.\n(5) Jesus eta, o veza savet he zaou-lagad, hag o velet ar bobl vraz a zeue d’hen kavoud, a lavaraz da Philip : A be leac’h e prenimp ni bara, evit m’ho devezo an dud-man da zebri ? (6) Hogen, lavaret a rea kement-se evit hen amprouv, rag gouzoud a rea petra a dlie da ober. (7) Philip a respontaz dezhan : Daou c’hant dinerad bara na vez ket awalc’h evit rei eun tam da bep hini anezhe.\n(8) Unan euz he ziskibien, Andre, breur da Simon Per, a lavaraz dezhan : (9) Bez’ ez euz aman eur c’hrennard hag a zo ganthan pemp bara heiz ha daou besk ; mes petra eo an dra-ze evit kement a dud ?\n(10) Neuze Jesus a lavaraz : Lakit an dud-ze da azeza. Hogen bez’ e oa kalz a yeot eno. An dud eta a azezaz, en niver a bemp mil den pe var-dro. (11) Ha Jesus a gemeraz ar baraou, ha goude beza rentet grasou, e tistribuaz anezhe d’an diskibien, hag an diskibien ho distribuaz d’ar re a oa azezet ; ober a rejont kement all gant ar pesked, hag ho doe kement ha ma karient. (12) Goude ma ho doe bet ho gwalc’h, e lavaraz d’he ziskibien : Dastumit an tammou a zo choumet evit na ielo netra da goll. (13) Ho dastum a rejont eta, hag e oe karget daouzec paner gant an tammou euz ar pemp bara heiz a oa choumet en dilerc’h ar re ho doa debret.\n(14) Hag an dud, o velet ar miracl hen doa great Jesus, a lavare : He-man eo en gwirionez ar profet a dlie dond er bed. (15) Jesus eta oc’h anaoud e tlient dond d’he gemeret, evit hen lakaad da roue, en em dennaz adare he-unan var ar menez.\n(16) Pa oe deuet an abardaez, he ziskibien a ziskennaz etrezeg ar mor, (17) hag, o veza antreet er vag, e felle dezhe mond en tu all d’ar mor da\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/193&oldid=125295 »


Titus Labienus, ganet war-dro 100 kent JK ha marvet d'ar 17 a viz Meurzh -45 en Emgann Munda, a oa ur jeneral roman, hag unan eus eilerien Caius Julius Caesar e-pad Brezel Galia (-58 / -52). "Tribun ar Bobl" e voe e -63.\nDaoust ma voe unan eus letananted Julius Caesar e Galia, meneget meur a wech e De Bello Gallico, e savas Labienus a-enep Caesar e-pad Eil Brezel Diabarzh ar Republik Roman hag a-du gant Gnaeus Pompeius Magnus. Goude emgann Thapsus e tec'has Labienus da Hispania gant bugale Pompeius, ha lazhet e voe e -45 en emgann Munda.\nTad Quintus Labienus e oa.\nAdtapet diwar « https://br.wikipedia.org/w/index.php?title=Titus_Labienus&oldid=1797708 »\nKemmoù diwezhañ degaset d'ar bajenn-mañ d'an 15 Mez 2018, da 14:53.


Alanig Al Louarn - C’hoariva\nDegemer al lec’hienn > Ar strolladoù > Madarjeu > Alanig Al Louarn\nGwener 4 a viz Meurzh 2016\nKROUIDIGEZH ALANIG AL LOUARN, UR PEZH-C’HOARI EVIT AN HOLL AZALEK 6vloaz\nDiazez istorel ar grouidigezh\nGant hor c’hrouidigezh kentañ e felle deomp tizhout an holl (nevez-vrezhonegerien, brezhonegerien, ha nann-vrezhonegerien) ha lakaat e-pleustr lod brasañ eus hor c’hoantoù : krouiñ e brezhoneg, labourat a-stroll da vat, sevel pezhioù-c’hoari a-vremañ gant nebeut a ginkladur hag a deknikachoù, implijout ar muiañ posubl a draoù dastumet ha dreist da bep tra : kaout plijadur ha reiñ plijadur. An drovezh eo bet deomp da labourat war an « etrekomprenidigezh » evit gellout kinnig hol labour e peplec’h ha d’an holl (kas enklaskoù arzel a-benn tremen hebioù da implij an us/istitlañ).\nEvit he zalvoudegezh kement a-fed yezh, danvez, live drama ha liveoù preder, mesk-ha-mesk, hon doa dibabet labourat diwar Troioù-kamm Alanig al Louarn, oberenn Jakez Riou.\nGanet e Lotei e 1899 e oa an oberer aet abred, d’e 37 vloaz. Daoust da-se en deus laosket un oberenn binvidik war e lerc’h (romantoù, barzhonegoù, pezhioù-c’hoari,…). Anavezet eo evit bezañ unan eus ar skrivagnerien vrasañ bet o kemeret perzh e reneveziñ lennegezh vrezhonek an XXvet kantved, lemm ha fromus e bluenn ha mestr a-walc’h war ar yezh evit bezañ kinniget skridoù saourus, pinvidik, a-live uhel hag aes da gompren war an dro.\nUn istor a-holl-viskoazh a gaver e Troioù-kamm Alanig al Louarn : hini mabden abaoe ma ’z eus anezhañ, tost ouzh istor an dud dec’h, tost ouzh an dud hiziv … Etre fent, krizder ha from e tiskouez gant loened, an darempredoù etre ar re c’halloudus hag ar bobl en ur daolenniñ ar gevredigezh n’ez eus ket enni ar re-vat eus un tu hag ar re-zroug eus an tu-all. Ur gevredigezh ordinal ma rank ar bras eus an dud en em zifretañ evit debriñ ha chom hep bezañ debret. Mil brudet eo Alanig al Louarn, tudenn pennañ an istor. Meur a anv ’zo dezhañ dre ar bed-holl : Reineke, Mr Fox, Zorro,… hag oberennoù e-leizh a zo bet gouestlet dezhañ. En o mesk, Le Roman de Renart , unan eus ar re gentañ bet skrivet e galleg etre an XIIvet hag an XIIIvet kantved.\nHervez Jakez Riou e-unan en doa-eñ skrivet o kemeret frankiz, dreist-holl, diwar Reineke Fuchs , oberenn Goethe. Ne c’heller ket ober un adaptasion eus Troioù-kamm Alanig Al Louarn avat rak goude bezañ brezhonekaet ha breizhekaet an destenn en deus savet e zoare dezhañ e-unan. Da skouer e laka al louarn da veajiñ eus ar Grenn-Amzer da vBrest er bloavezhioù 30 ha da labourat en un ti-moullañ memes. Ar souezhusañ, marteze, o vezañ ma laka Alanig al Louarn da vervel gant ar glac’har. Un diskoulm hon eus-ni labouret en ur mod-all pa oamp o skrivañ.\nGouestlet hon eus 6 miz kentañ ar bloavezh 2010 da grouidigezh Alanig Al Louarn : skritur, yezh, leurennaozañ, graferezh, c’hoari, sonerezh, kanaouennoù, enrolladennoù, leurenniñ, gouleier, teknik dre-vras, gwiskamantoù-leurenn…\nOuzhpenn komedianed hag izili Madarjeu ez eo tost da 20 arzour hag a zo aet pep hini d’e varregezh mare pe vare el labour (Allah’s Kanañ, Denez Abernot, Pascal Cariou, Gwenole Larvol…).\nUr chafot hon eus implijet evel kreizenn leurennaozañ Alanig Al Louarn, ur framm dedennus e meur a-geñver. Evel danvez hollvedel ha diamzer ar pezh-c’hoari ez a ar chafot da-heul mabden abaoe ma kustum sevel traoù, hep cheñch an disterañ. Aroueziañ a ra ar skeul sokia hag ar renkadoù sokial. C’hoari a reomp war meur a live rak meur a estaj a zo dezhañ. Pep tra a c’hoarvez tro-dro dezhañ. Servijout a ra da bep lec’h, a-bep eil e teu da vezañ gwezenn, palez, douarenn, stal ar c’higer, klud ar yer, …\nDegas a ra da soñj er frammoù-c’hoari foran a vez graet evit ar vugale hag a c’hell dont da vezañ, diouzh o ijin, forzh pe lec’h, diazez forzh pe istor.\nEn ur mod e c’hellfer ober savadur anezhañ nemet ez eo unan staliet evit ur mare hag a servij evit sevel savadurioù graet evit padout, eveldomp-ni komedianed pa ’z eomp a-lec’h da lec’h d’en em staliañ evit ur mare, c’hoari ha leuskel eñvorennoù dibad d’an arvestourien.\nA-hed ar wech hon eus labouret en ur soñjal en nann-vrezhonegerien, er re ’zo o teskiñ hag er vrezhonegerien evel-just. Er pezh-c’hoari e kaver a-bep seurt traoù hag a c’hell lakaat an dud da heuliañ an istor. Evit ar pezh a sell ouzh an etrekomprenidigezh omp aet war-zu ur c’hoari digor, frank, ar sklaerañ posubl. Implijet hon eus arzoù ken hollvedel-all : kanaouennoù, sonerezh ha skeudennoù (skeudoù ha treuzskeudennoù). Pep tra oc’h ober an istor ha n’eo ket o tiskouez an istor.\nDisoc’h ar grouidigezh\nDeuet omp a-benn da ginnig ur grouidigezh a-vicher. Al labour a zo bet kaset e brezhoneg penn da benn. Soursiet hon eus ouzh hor pal kement hag ouzh hor c’hoantoù. Diwar ar pezh-c’hoari e vez gopret 2 deknisian ha 4 c’homedian. D’an holl hag e peplec’h e c’hell bezañ kinniget. Deuet omp a-benn da vodañ ur publik : tost da 850 arvester diwar 5 abadenn (Landerne, An Oriant, Gwipavaz, Montroulez, Landivizio) evit ur pezh-c’hoari divrud rak o kregiñ : bugale, krennarded, tud deuet ha tud koshoc’h, an holl rummadoù bodet eta. Priziet eo bet al labour gant nann-vrezhonegerien hag a oar eus ar c’hoariva, eus an danvez pe get, tud o tont eus Breizh, Pariz, Tchekia, Finland, Bro-Gembre. A-feur ma tisplegomp ar pezh-c’hoari e peurlipomp anezhañ. Labourat a reomp evel artizaned, da lavaret eo gant ar spered, an dorn hag ar galon. Bec’h d’an droiad bremañ !\nDiwar hor c’houst hon eus lakaet embann ar pezh-c’hoari e stumm ul levrig.\n17 a viz Meurzh 2016\nAlanig Al Louarn. Abadenn evit ar skolioù\n11 a viz Here 2015\n3 a viz Ebrel 2014


Shintoegezh - Wikipedia\nAr shinto pe shintoegezh (神道, shintō, ger-ha-ger « hent an doueed » pe « hent an doueelezh ») a zo relijion goshañ Japan, liammet gant he mitologiezh. Aet e oa ar ger shintō war wel evit diforc'hiñ ar relijion gozh-se diouzh ar\tvoudaegezh erruet e Japan er VIvet kantved.\nAn torii, ardamez ar relijion shinto\n1 Doueoniezh ar shinto\n1.2 Ar gamied\n1.3 Kamied zroukrañsus, drouksperedoù ha speredoù dialour\n2 Istor ha diorren ar shintoegezh\n2.3 Shintô Stad\n2.4 Hiziv an deiz\nDoueoniezh ar shintoAozañ\nLiesdoueek eo ar shintoegezh. Enboud sakr an natur eo e vennozhiad pennañ. An doujañs zon o teverañ dioutañ a zidermen plas pep den e-barzh an Hollved : bout un elfenn ar bed-holl. Evel-se e c'hell ur wazh-dour, ur sterenn, un den arwarzh, ur maen pe kealioù difetis evel ar strujusted, tremen da zoueed.\nE-giz e-barzh kalz a reizhiadoù relijiel e tibun ar shintoegezh menoz ur gwirvoud a-us d'an denelezh, ur gwirvoud « doueel » zoken. Poblet gant un engroez a voudoù graet anezho kami (神, kami) eo ar gwirvoud-mañ. Dre stummoù zo e tenn ar panteon shinto da re relijionoù kozh arall. Evelkent, dre perzhioù zo, e tenn an doueed pe doueezed kehelet da harozed kentoc'h. Evit gwir eo un toullad kamied deneloc'h eget doueed ha doueezed relijionoù arall hag, e darvoudoù zo, e kemeront ur stumm denel.\nIzanami-no-Mikoto hag Izanagi-no-Mikoto, livadur gant Kobayashi Eitaku, XIXvet kantved\nAr gamied anavezetañ eo an doueed ha doueezed a denn da Vab-den deuet war wel e-pad ar pezh a vez graet « oadvezh an doueed » anezhañ gant an henskridoù. Er c'hontadennoù hanez ar C'hojiki hag an Nihon Shoki (日 本書紀, Nihon Shoki) e vez kontet, a-gevret gant istor an doueed, mare an deroù-se p'edont o chom war an douar a-raok diazezañ renadur o diskennidi marvel (an impalaerion) hag en em dennañ en o domanioù neñvel. An doueez pouezusañ, engehentet gant Izanagi (伊弉諾, Izanagi) hag Izanami (伊弉冉, Izanami), a voe an doueez-heol Amaterasu (天照, Amaterasu, ger-ha-ger « an hini a laka an oabl da barañ »), doue meur ar shintō. An amatsukami (天津神, amatsukami, kami neñvel) hag ar c'hunitsukami (国津神, kunitsukami, kami douarel) eo kami « oadvezh an doueed ». E-touesk ar re gentañ emañ Amaterasu hag e-mesk an eil re emañ Ōkuninushi (大 国主, Ōkuninushi), doue mirer Japan hag an impalaerion. Bez ez eus en o zouesk ivez Inari, doue ar riz hag ar strujusted, Hachiman, doue ar brezel, ha seizh doue ar chañs, Daikokuten (大黒天, Daikokuten), Ebisu (恵比寿, Ebisu), Benten (弁天, Benten) ha Bishamonten (毘沙門天, Bishamonten), a zo deuet-mat gant ar bobl. Engouestlet eo bet e-barzh ar panteon shintō boudelezhioù ar voudaegezh. Evel-henn eo kehelet ar priñs Gautama evel bodhisattva ha kami. Rak-se en em intret ar voudaegezh hag ar shintoegezh (ha zoken ma tisplege ar Bouda shakyamuni e oa arabat kehelañ doueed).\nPep boud, pep boudelezh dreist da Vab-den dre natur a vefe ur c'hami eta. Kami eo, neket hepken nerzhioù an natur zo : an Heol, al Loar, ar c'horc'hwezh, ha meur a hini c'hoazh, met dre vras ar pezh a seblant bout kevrinus pe da zoujañ e-touesk an traoù divuhez e-giz ar gwez, ar menezioù, ar morioù, ar stêrioù, ar reier, an avelioù, pe c'hoazh traoù o stumm iskis pe a orin dianav ; memes mod evit tud, pe loened, bev pe varv, a c'hell tremen da gami. Ma lavar ur c'hlan bennak e tisken eus un hendad kami, ne dalvez ket e vefe un « azeulerezh an hendadoù », rak pep hendad n'eo ket dre ret kami.\nUr skeuliad ledan a speredoù, a nerzhioù hag a "enboudoù", dreistnatur pe gevrinus, a zo a-dreñv d'ar ger "kami". Bezoud un dekmiliad a gamied (八 百万, yaoyorozu, "dekmiliad a gami") a ziskouez ar C'hojiki (古事記, Kojiki). Ennañ e vez kavet doueed warezus diniver klanoù zo -ujigami (氏神, ujigami)-, kêriadennoù ha karterioù : speredoù ul lec'h. Peurliesañ int enboudoù a elfennoù douaroniel (menez, stêr pe lamm-dour) pe a anadennoù naturel evel ar c'hamikaze (神 風, kamikaze, avel zoueel), ar c'horc'hwezh (台風, tifon) ha c'hoarvoudennoù arall.\nBevañ a ra ar gamied en neñv ha diskenn a reont a-vareadoù war an douar evit gweladenniñ nevedoù ha lec'hioù sakr. Ken sakr int ma vez ret d'ar feizidi glanaat a-raok mont e-barzh un neved pe kemer perzh d'ar gouelioù gouestlet dezho.\nKamied zroukrañsus, drouksperedoù ha speredoù dialourAozañ\nlouarn sakr, kannad Inari\nKamied zo a zo droukrañsus, speredoù dialour a zo kiriek d'un aridennad kleñvedoù dibardon, e-giz an oni (鬼, oni), pe roñfled. Diwelus eo lod ar speredoù-se, an drouksperedoù. Darn a denn da loened gouest da satanazañ un den. Mar'd emañ evel-se eo ret gervel ur beleg evit o disorsiñ. Unan ar re zoujet eo spered al louarn a vez lakaet dezhañ a bep seurt gwallreuzioù, ar c'hleñved hag ar marv en o zouesk.\nDaoust da se e tiskred an hengoun shinto en disparti groñs etre ar mad hag an droug. Yael pe nac'hel e c'hell bout pep anadenn, buhezek pe zivuhez : se zo hervez an degouezhioù. Evel-henn, daoust d'o droukrañs, eo an oni boudoù forc'hellek a-walc'h. Kevredet en un doare strizh eo, da skouer, spered al louarn gant Inari, doue ar riz, ur c'hami madelezhus ha karet gant an dud. Memes mod evit an dud-evned, graet tengu anezho, a c'hell bout mirourion hegarat ur c'hami hag a zo, a-drugarez da se, kehentet e-pad ar gouelioù shinto.\nIstor ha diorren ar shintoegezhAozañ\nOrin ar shinto a zeu eus pell-tre en amzer-dremenet. Klask a reer gouzout c'hoazh hag-eñ en doa ar sevenadur Jōmon (縄文, Jomon, war-dro 11 000 da 300 kent JK) ur relijion kreizet war kehelerezh ar gamied (« spered », « doueelez », « boud doueel » pe « doue/doueez »), o tennañ d'ar pezh a vez anavezet hiziv an deiz da nebeutañ. Dogu (土偶, dogu), delwennigoù benel o divronn hag o divlez dreistmuzul, a stumme ar pobloù-se a hemolc'herion hag a besketourion hanter-kantreer eus a-raok mare ar skritur. Ne vez ket gouiet anien resis ar c'hredennoù tro-dro d'an dogu-mañ. Un azeulerezh a strujusted e oa emichañs. Lec'hiet e oa an dogu e-barzh pe e-tal ar poulloù-bez war-lerc'h bout bet torret a-ratozh-kaer, marse « lazhet » en un doare lidel, evit dieubiñ o anien speredel. Neoazh eo dibosupl gouzout diarvar hag-eñ e oa an « anien »-mañ meizet en hevelep doare ma tegasfe da soñj e kamied ar shinto.\nGant ar sevenadur Yayoi (弥 生, Yayoi, war-dro 300 kent JK betek 300 goude JK), kempleshoc'h, e krogas da zont war wel ur skeudennadurezh stumm ar shinto arouezietoc'h. E-touesk an traoù dizoloet e bezioù ar Yayoi e vez gwelet priajoù bihan o taolenniñ mirlec'hioù greun gant un tisaverezh heñvel-mik ouzh hini neved Ise (伊勢, Ise), gant ur stumm digemm abaoe 1 200 bloaz da nebeutañ. Ambrougadur ar gounid riz a seblante bout degaset gantañ lidoù liammet gant an haderezh hag an eost, tost-tre d'al lidoù shinto graet war ar maezioù japanat a hiziv emichañs.\nKevredet a-dost da lid ar strujusted ar Yayoi e vez kavet ivez bravigoù graet anezho magatama (曲玉, magatama), miloueroù lidel, ha klezeier sakr. Hiziv an deiz eo a bouez bras an traoù-se e-barzh ar vitologiezh shinto hag int lodenn eus an ardamezioù impalaer.\nEvit kalz a arbennigourion ez eus eus lod vrasañ an ujigami (氏神, ujigami), doueed warezus an uji (氏, uji, « klanoù ») koshañ, abaoe ar prantad-se. Doueez pouezusañ an uji a oa (hag a zo c'hoazh) Amaterasu, an doueez-heol.\nEr pevare kantved e voe aloubet Japan gant marc'hegourion gantreer deuet eus kreiz Azia ha un doare beziadur nevez a zeuas war wel : ar c'hofun (古墳, kofun), pe krugell. Evit ambroug aotrounez ar brezel aet da anaon en e veaj etrezek ar bed all e veze postet delwennigoù-gouestl kezeg pe vrezelourion, an hanniwa, tro-dro d'an tuchennigoù tolzennek-se, stumm toulloù alc'hwezioù.\nTu zo da lavarout eo ganet ar shintoegezh eus ur mesklaj etre animegezh, chamaniezh ha kehelerezh an hendadoù. Tamm ha tamm e voe kemmesket an holl lidoù-se a strujusted, kehelerezhioù an natur, froudennus a wechoù e Japan (krennoù-douar, korc'hwezhioù, tsunamioù, hag all), evit ober ar shinto.\nHervez kronikenn Japan (日本書紀, Nihon shoki, 720), e vije erruet ar voudaegezh e Japan, pe el lez da nebeutañ, d'ur bloaz diwezhat a-walc'h, e bloaz 13 ren an impalaer Kimmei (欽明, Kimmei, 552). Kalz a dud-a-lez a gemeras gant birvilh ar feiz voudaat, o kehelañ delwennoù Bouda evel diskuliadennoù ur c'hami galloudus, tra ma klemme reoù all a-enep d'an drougemell-mañ. Kaer zo e lakaas ar priñs lezroue Shotoku-Taishi (聖 徳太子, Shotoku-Taishi, 572-621) anezhi da relijion ar Stad. Ken politikel ha relijiel e oa e abegoù. Ha pa oa unan sent veur ar vro e komprenas ivez roll unvaner ur relijion hollvedour e savidigezh ur Stad kreizennet.\nNeoazh ne voe ket dedennet lod vrasañ ar Japaniz gant ar relijion nevez-se betek deroù an marevezh Heian (794-1185). Ne glaskas ket ar voudaiz disfontañ pe distroadañ ar shintoegezh : tremen a rejont gant sevel o zemploù tost d'an nevedoù shinto en ur embann ne oa ket a benndiforc'h etre an div relijion. War-dro dibenn ar marevezh Heian e tegasas an doare-se d'ober da darzherezh ar ryōbu shintō (両部神道, ryōbu shintō, "daou shinto"). Ennañ e teuas da vout ur c'hami shinto hag ur bosatsu boudaat un doue hepken.\nBloavezhioù diwezhañ ar marevezh Heian a voe puket gant ur brezel diabarzh hag a echuas gant anvidigezh Minamoto no Yoritomo (源 頼朝, Minamoto no Yoritomo) d'ar garg nevez a shogun. Pevar kantvedad a ziemglevioù diabarzh a heulias. Ambrougadur ar gristeniezh e 1549 a voe darvoud pouezusañ ar prantad-se. Met e voe kaset da get he berzh kentañ war-lerc'h drouklazhadenn he gwarezer, an aotrounez brezel galloudus, Oda Nobunaga (織田信長, Oda Nobunaga). Dindan beli ar shogunelezh Tokugawa (徳川, Tokugawa, 1603-1867), ez eas war-gresk ar voudaegezh kenkoulz hag an daoegezh hag ar goñfusouriezh-nevez sinat.\nE dibenn an XVIIIvet kantved evelato, da heul luskadenn uhelidi shinto zo, Motoori Norinaga (本居宣長, Motoori Norinaga, 1730-1800) en o zouesk, e voed dedennet a-nevez d'ar C'hojiki, d'an Nihon Shoki ha da skridoù kozh ar shintô arall. A-drugarez d'ar c'hoshitsû shintô (古史通神道, koshitsû shintô) e teuas en-dro mennozh ma'z e c'hell an impalaer, evel diskennad eeun an doueez Amaterasu, bout adlakaet e penn ar jeu er sistem politikel ha bout gwarant ar galloud seveniñ, ar pezh a gasas d'ar shintoegezh Stad (国家神道, shintoegezh Stad) gant ar renevezerezh Meiji.\nAn impalaer Hiro-Hito gwisket en un doare hengounel\nGant adaozadur ar vonreizh e 1868 dindan an oadvezh Meiji e teu ar shintô da vout relijion ar Stad : ar c'hokka shinto (国家神道, Kokka shinto, shinto Stad). Adal 1872 e voe krouet un ofis an azeulerezh shinto (Jingikan) a-benn ma vefe lusket lidoù ha kehelerezh ofisiel hag e teuas an holl veleion da vout implijidi ar Stad. Pep keodedour a c'helle en em enrollañ evel ezel e neved tostañ (ujiko).\nUr gwir azeulerezh a voe hini impalaer Japan, diskennad an doueez Amaterasu ha bremañ penn ar Stad ha penngomandant ar Morlu hag an Arme. E 1889 e voe staliet un neved gouestlet d'an impalaer Jimmu, saver mojennel an tierniezh. Graet e vez Kashihara-jingu (橿原神宮, Kashihara-jingu) eus an neved-mañ.\nA bouez bras e teuas an azeulerezh-se da vezañ da geñver emled Japan e-pad ar marevezh Showa. Evel Komandant ofisiel ar penngarter impalaer adalek 1937 e tremene an impalaer da greizenn an hakko ichiu (八紘一宇, hakko ichiu), « bodadenn eizh korn ar bed dindan un doenn nemetken ». A-drugarez dezhañ e voe reishaet an emastenn hag ar soudarderezh evit poblañs Japan. Arouezioù an impalaer a ziskoueze splann e oa kannad an doueed. E-touesk dalc'hidi heverkañ ar gelennadurezh-se e oa ar priñs Kotohito Kan'in, a oa e penn an Arme shôwa, hag ar c'hentañ ministr Kuniaki Koiso.\nKontadenn diazezadur ren Jimmu Tenno ha tiernegezh impalaer Japan a zo pouezus kenañ er shintoegezh. Liammet eo a-dost da rannvro Yamato war enez Honshū, enez veur enezeg Japan, e-lec'h m'emañ neved pouezusañ ar shinto : hini Amaterasu e Ise.\nHervez an hengoun e ren, adalek mare Jimmu betek an deiz a hiziv, war Japan diskennidi douarel Amaterasu evel impalaerion.\nBetek 1945 e padas ar c'hokka shinto pa c'houlennas start ar jeneral Douglas MacArthur, penngomandant an armeoù kevredet er meurvor Habask, cheñchamenchoù zo er vonreizh ha pa lamas e c'halloudoù seveniñ digant an impalaer. Ne voe ket a relijion ofisiel e Japan ken da neuze.\nBeleg ha belegez shinto\nOuzhpenn se e voe ret d'an impalaer diskêriañ ne oa ket un akitsumikami, da lavaret eo un doue enkorfet. Neoazh e veze graet dreist-holl gant ar ger arahitogami (« doue bev »).\nGwir eo n'eo ket ar shinto relijion ar Stad ken. Chom a ra ar relijion-se bev c'hoazh e Japan avat. Ar sumo, sport broadel Japan, da skouer, a zeu eus ul lid evit kehelañ ar gamied. Gwisket eo an tredeog da skouer evel ur beleg shinto.\nSinkretegezh a zo ivez etre ar shintoegezh hag ar voudaegezh.\nAdtapet diwar « https://br.wikipedia.org/w/index.php?title=Shintoegezh&oldid=1912260 »\nDernière modification le 3 Her 2021, à 14:06\nKemmoù diwezhañ degaset d'ar bajenn-mañ d'an 3 Her 2021, da 14:06.


Fulgencio Batista y Zaldívar, lesanvet El Mulato Lindo (an hiron koant), El Hombre (ar gwaz), ganet d'ar 16 a viz Genver 1901 e Banes, tri bloaz bennak goude dieubidigezh ar vro diouzh trevadennerien Spagn, e proviñs Oriente (hiriv e proviñs Holguin), e Kuba, a oa un ofiser eus arme Kuba, deuet da vout politikour ha prezidant ar republik entre 1940-1944, ha diktatour goude un taol-stad e 1952, dilennet e 1954 ha diskaret e 1958.\nE dad, Belisario Batista Palerma, a oa ur guajiro (kouer). Mervel a reas e dud a-raok e 13 vloaz. Kuitaat a reas ar skol da vezañ darbarer kemener. Labourat a reas el labouradegoù-sukr a-raok mont da studiañ da vezañ perukenner ha troc'her barv. A-benn ar fin, da 20 vloaz, ez eas da soudard.\nPolitiker[kemmañ | kemmañ ar vammenn]\nBatista (en dorn kleiz) gant e bried kentañ, Elisa Godinez-Gómez, da-geñver ur weladenn e Washington D. C. en 1938.\nAozañ a reas ur sistem preizherezh en e vro gant skoazell ar mafia stadunanat a rene war an douristelezh, dindan lasoù Lucky Luciano, Meyer Lansky ha Santo Trafficante.\nLamm a voe roet dezhañ gant Dispac'h Kuba (1958-1959), renet gant Fidel Castro.\nTec'h[kemmañ | kemmañ ar vammenn]\nTec'hel a reas eus Kuba, gant milionoù a zollaroù, d'an 31 a viz Kerzu 1958, da glask repu d'ar Republik Dominikan. D'ar 1añ a viz Genver 1959 e tegouezhas e La Habana un dek mil brezelour eus arme Fidel Castro.\nManuel Urrutia a voe anvet da brezidant, Fidel Castro da bennkomandant an arme, ha da pennministr d'ar 16 a viz C'hwevrer 1959.\nAlese ez eas Fulgencio Batista da chom da Enez Madeira. Echuiñ a reas e vuhez e Spagn ha mervel a reas d'ar 6 a viz Eost 1973, d'an oad a 72 vloaz, e Guadalmina, e-kichen Marbella, en Andalouzia, manket dezhañ e galon. Hervez lod, hogen hep prouenn, e vije bet kaset ur strollad muntrerien gant Fidel Castro, daou zevezh a-raok e varv, d'e lazhañ.\nAdtapet diwar « https://br.wikipedia.org/w/index.php?title=Fulgencio_Batista&oldid=1847583 »


Troioù-kamm Alanig al Louarn/2 - Wikimammenn\nTroioù-kamm Alanig al Louarn/2\n◄ Bodadeg al loened Tro Lip-e-Bao ar C’haz. Tro Flaer ar Broc’h ►\nLom a gemeras hent menez Arre. Alanig a veve du-hont, e-kichen Brasparz, e Kastell-al-Laer, savet etre tuchenn Sant-Mikael hag ar Yeun-Elez. Hir oa an hent, pell oa mont di.\nLom a gerze, lorc’h ennañ ha laouen e galon.\nDegouezout a reas e-tal Kastell-al-Laer, ar c’hastell brava a oa e Breiz-Izel, en amzer-se (Foeltret eo bet abaoe, ha ne gaver mui en deiz hizio, e-tal ar Yeun-Elez, liou ebet eus an dismantrou). Serret ha prennet e oa an nor.\nLom a hopas :\n« En ti emaoc’h, filhor ? Lom, an arz, a zo deut d’ho kavout, a-berz hor roue.\n« Nobl a gemenn d’eoc’h dout hep dale d’e lez-varn, ha me a zo bet karget da zegas d’eoc’h ar c’helou. Deuit eta ganin betek ar palez evit renta kont eus ho torfedou, pe evit difenn ho kwiriou. Ma ne zeuit ket, ne vezo nemet gwaz a se evidoc’h. Bazadou betek mervel a vezo roet d’eoc’h marteze ! Filhor, dont a rit ganin ? »\nAlanig en doa klevet prezegenn ar genaoueg, eus ar ger kenta betek an hini diweza. Ne respontas ket dioustu. Kredi a rae d’ezañ oa deut tud all gant Lom, hag e oant kuzet, marteze tost d’ar c’hastell, a-dreñv ar bodennou lann. Pignat a reas eta war doenn e gastell, hag e taolas eur sell war ar parkeier tro-war-dro. Ne oa den kuzet ebet. Lom a oa deut e-unan. Alanig a ziskennas.\n« Paeron », emezañ, « salud d’eoc’h ha prosperite ! N’em eus ket gallet dont da zigeri d’eoc’h dioustu. Edon er chapel o lavarout va chapeled. Mat hoc’h eus graet o tont. Deuit tre en ti, mar plij. Gwerc’hez Vari ! Na pegen tomm eo d’eoc’h ! N’eus ket eur vlevenn sec’h warnoc’h, ha trouc’het eo hoc’h alan !… Trugarekait ar roue eus va ferz : jentil-kenañ eo bet o tegas davedoun va brasa mignon. Enebourien douet am eus er palez. Bemdez e vez lakaet war va c’houstiañs gant an aotrounez-se eun torfed bennak. Dre eurvad evidoun emaoc’h eno evit difenn va enor. Lavarit d’ar roue e tegouezin warc’hoaz vintin, rak hizio oun re skuiz evit ober zoken eur pennadig-hent. Da greisteiz em eus debret traou hag o deus graet droug d’in ».\n« Petra hoc’h eus debret eta, filhor ? »\n« Ba ! daoust ha talvezout a ra ar boan displega d’eoc’h perak em eus droug-bouzellou ?… Abaoe pell ’zo e ran pinijenn vras. Muioc’h a zellid en deus unan pa wask war e boaniou hep lavarout ger da zen. Hogen peogwir hoc’h eus c’hoant da c’houzout, e lavarin d’eoc’h n’eo ket eur vuhez eürus hini eur paour kaez den. Alanig n’eo ket eur markiz, ha, pa deu naon d’ezañ, e tebr du-mañ, du-hont, eun tammig mel, lipet er pengosiou dero. Ret eo d’in debri ar pez a gavan. Heugi a ran ouz ar mel, nemet eur sac’h goullo ne chom ket a-sav, hag, evit chom beo, eo da d’in debri eun dra bennak. Koeñvet oun gant va fredad. N’eo ket souezus ne brofit ket d’in, pa ne garan ket anezañ ».\n« Penaos, filhor ? Petra am eus klevet ? Ne garit ket ar mel, eun dra ken mat all ? Ar mel a zo roue ar meuziou. O ! me n’oun ket ken figus ha c’houi. Lavarit d’in eta pelec’h ez eus mel ha me a dalvezo an dra-se d’eoc’h, ha me a rento servij d’eoc’h e pep lec’h, kredit ac’hanoun ».\n« Paeron, arabat ober goap ouzin ».\n« O, filhor, ne ran ket goap ouzoc’h, arabat kredi ».\n« Mat ! » eme Alanig. « War hent Brasparz, en tu all d’ar menez, ez eus eun den o chom, hag e ano Rustevel. Kement a vel en deus ma n’hoc’h eus gwelet morse kemend-all en ho puhez ».\nLom a reas al lamm skañva ma c’helle ober gant ar blijadur vras a oa ennañ.\n« O filhor », emezañ, « mont a reomp di dioustu ? Mall a zo warnoun tañva ar mel, ken mat all e kavan anezañ ».\n« Deomp ’ta, neuze », a lavaras Alanig. « Koulskoude eo diaes d’in bale hizio. Met gant karantez evidoc’h e teuin a-benn d’ober ar pennad-hent-se brao a-walc’h. Petra ne rafen ket evidoc’h ? C’houi, d’ho tro, e palez ar roue, a vezo va alvokad, ha va enor ha va brud a vezo difennet-kaer ».\nAlanig a gerze, ha Lom a heulie anezañ laouen-ran.\n« Mel c’houero a vezo », a soñje al louarn.\nLom hag Alanig a oa degouezet dirak ti Rustevel.\nAn arz, e vin savet d’al laez, a lavaras :\n« O, Alanig ! C’houez eur mel dispar a zo deut betek va fronellou ! »\nHag en eur lavarout se e c’hoarzas kreñv, gant ar blijadur.\n« Peoc’h ! » eme Alanig d’ezañ, « pe an aotrou Rustevel, kousket bremañ en e wele, a savo da zont d’imp, ha ni a rafe eun dro wenn ».\nLom a chomas sioul. Bale a reas zoken, ar skañva ma c’hellas war beg e dreid.\nLammat a rejont er porz kloz dreist ar gloued serret. An noz a oa didrouz. Er porz e oa eur mell pengos dero, faoutet en eun tu, ha daou c’henn dir a zalc’he ar faout digor-bras.\n« Paeron », eme Alanig, « er faout-se ez eus muioc’h a vel eget na gred d’eoc’h. Plantit ho min e-barz ken doun ha ma c’hellot. Nemet eun ali : arabat ober re gorfad. Droug a rafe d’eoc’h ».\n« O filhor », eme Lom, « kredi a ra d’eoc’h eo va genou brasoc’h eget va c’horf ? Nann, nann, n’eo ket. Me ’oar tailha va c’hoant hervez va ezommou ».\nLom eta a gredas Alanig. Lakaat a reas er faout e benn betek an diskouarn, hag e dreid a-raok betek an daou c’hlin. Alanig a grogas diouz e du gant e labour, hag, hep gouzout dare d’ar c’hompaer, e tennas an daou c’henn er-maez eus ar faout.\n« Aiou ! » eme Lom, o yudal gant ar boan en e benn hag en e dreid gwasket ha flastret gant ar faout o serri warno.\n« Petra ’c’hoarvez ganeoc’h, paeron ? Grit peoc’h, pe an aotrou Rustevel a zegouezo d’ezañ dihuni ».\n« O filhor, filhor karet, distardit ar faout, en ano Doue ! »\nKomzou flour ar genaoueg n’o doa ket ar galloud da deneraat kalon vouzar Alanig.\nLom neuze, pa welas e oa bet graet goap outañ, a grogas ennañ eur fulor ruz. Diskrapat a reas gant e dreid a-dreñv, ha seul vui ma tiskrape, seul vuioc’h en doa droug, ha seul vuioc’h e kounnare, e c’harme hag e valloze. Kement a drouz a reas ma tihunas mestr an ti. Rustevel a lakaas e fri er prenestr.\n« Piou ’zo aze ? » emezañ.\nDen ne respontas anezañ. Lom avat a gendalc’he da yudal ha da hopal.\nRustevel a grogas en e vouc’hal hag a ziskennas er porz.\nLom, pa glevas mouez an den, a ziskrapas ar pez a c’hellas. E groc’hen a oa holl entanet hag e gorf a oa glebiet gant c’houezenn an anken. Ne dalveze ket d’ezañ ober bec’h. Kollet oa. Alanig ivez a grede d’ezañ e oa graet gant Lom. Setu eta, pa welas Rustevel o tont, eur vouc’hal lugernus en e zourn, e lavaras d’e gompaer :\n« He, Lom ! penaos emañ ar bed ganeoc’h ? Livirit d’in ’ta ha mat eo ar mel. Goustadik, goustadik, arabat debri re. Setu an aotrou Rustevel o tont da zegas d’eoc’h eur bannac’hig gwin da lakaat ar pred da ziskenn. An dra-se a raio kalz a vad d’eoc’h. N’eo ket gwir, kompaer ? »\nHag Alanig a gemeras hent Kastell-al-Laer.\nRustevel, pa zegouezas, a chomas souezet. Eun arz en e borz !\nHep soñjal e oa aes d’ezañ rei taol ar maro d’al loen, redek a reas d’an ostaleri da glask sikour.\n« Hola, paotred ! deuit ’ta, ha buan ! Eun arz a zo paket e baoiou hag e benn e faout ar pengos ! Deuit ma vo lazet.\nAr baotred a yeas gant Rustevel. Unan a gemeras eur forc’h-houarn, unan all eur rastell, eun trede eun trañch. Hemañ a gemeras eun horz, hennez eur gontell laza moc’h, ar marichal eur varrenn-houarn, ar c’here eur minaoued hir ha lemm, ha meur a blac’h he c’hrog yod.\nLom en e spontadenn a sachas kement ha kement ma c’hellas tenna e benn hag e dreid eus ar faout. Siouaz d’ezañ ! Glac’harus e oa e stad. Bleo ha kroc’hen e benn, eun hanter eus eur skouarn, hag e holl ivinou a oa chomet er pengos ! Eun druez e oa gwelout anezañ, gant ar gwad o redek puilh dreist e choug. A, nann, ne oa ket mat mel ar pengos dero ! C’houero-put e oa. Evel ar vestl.\nLom a glaskas tec’hout. Met koueza a reas war e vin. E dreid a oa re gizidik evit rei sikour. Ar gouerien a zeuas d’ober d’ezañ e stal. Tañva a reas fest ar vaz, fest ar forc’h, fest ar rastell hag an horz. Paotredigou a zerede gant keuneudennou, mab ar marichal a zic’haloupe gant eun durkez hag ar c’hemener gant e vetr koad pevarc’hornek, ken teo ha pevar biz-meud.\nLom a oa bloñset e benn, e ziouskoaz ha livenn e gein. Goude eur c’hard-eur a verzerinti e kouezas war an douar, hag ec’h en em rentas da vervel.\n« Graet eo gantañ ! » a lavaras ar baotred.\nHag int kuit d’o zi gant o binviou war o skoaz. Warc’hoaz d’ar beure e teujent d’e ziskroc’hena.\nLom ne oa ket maro. Ma oa kollet gantañ e holl anaoudegez, e chome c’hoaz eun tammig buhez en e gorf. Ma vije bet eur medisin er gêr, en dije santet c’hoaz lammouigou dister en eur lakaat e skouarn war galon al loen.\nGoude beza chomet eun abadenn vat war leurenn ar porz, ar paour kaez loen mac’hagnet e teuas anoued d’ezañ. Eur skrijadenn a yeas dre e holl izili gant ar boan o tont en-dro. Lom a zigoras e zaoulagad duet ha koeñvet, hag en em ruzas, da vare ar pelgent, pell diouz an dachenn villiget.\nAlanig ne oa mui nec’het gant ar genaoueg. Mont a reas da spia ar yer war o c’hlud. Dont a reas a-benn da vezvi gant e gomzou flour eur bolezig hanter gousket war bod eur wezenn ivin, hag ar yarig dievez a gouezas etre paoiou an treitour. Mont a reas dioustu da zebri ar c’horfig tener a-dreñv kleuz eur waremm. Edo da vat o lipat an askell diweza, pa glevas trouz er foz. Selaou a reas. An trouz a dostae. Alanig a oa prest d’ober eul lamm dreist ar c’hleuz, pa anavezas ar paour kaez Lom.\nPa zeuas ar goulou-deiz, da sklerijenna ar Yeun-Elez, Lom a savas hag a gemeras en eur jilgamma, hent Kemper-Kaourintin. Goude pevar devez bale e welas o tarza er pellder touriou uhel an iliz-veur.\n« A ! » eme Lom, « echu eo va hent poanius, met n’eo ket echu va foaniou, ha mez ha goaperez am eus c’hoaz da c’houzañv ».\nDegouezet e oa er palez. Nobl, ar roue, o welout anezañ en eun doare ken iskis, a lavaras :\n« Va Doue, daoust hag an arz feal, va gwella servijer, eo an hini a zo dirazomp ? »\nLom a respontas :\n« Ya, roue meur. Lom eo an hini a zo dirazoc’h. Gwelit e peseurt stad truezus eo bet lakaet gant Alanig al Louarn, gwasa judaz a zo er vro ».\nNobl a yeas droug ennañ. Lavarout a reas :\n« A, a ! Alanig en deus klasket ! Kavout a raio, ha paeet e vezo an trubard hervez al labour en deus graet, pe ne vezin anvet ken roue al loened e Breiz-Izel ».\nHa setu Nobl a gemenn d’e guzulierien, d’an archerien ha da vistri ar soudarded dont d’e balez. Displega a ra d’ezo trubarderez du Alanig al Louarn.\n« Petra a vezo graet ? » eme Nobl. « Pep hini a roio e ali, ha me, ar roue, a sento. Komzit ».\nPep hini a savas hag a gomzas d’e dro. Hervez an holl e oa ret lavarout adarre da Alanig dont d’ar palez evit beza barnet pe kaout ar pardon eus e dorfedou. Lom a oa bet kaset hag en doa graet eun dro wenn… Piou oar ?… Marteze Lom hag Alanig a oa enebourien douet, ha daou enebour eo diaes a-walc’h d’ezo en em glevout. Gouzout a reomp ouspenn n’eo ket an arz eul loen speredek ha dilu. Mat e oa eta kas en taol-mañ ar fina loen eus ar rouantelez.\nLip-e-Bao, ar c’haz fina a oa e Kerfeunteun, ar skañva eus kizier ar rouantelez, hag an hini gwella marteze er bed holl da baka logod er solierou ha laboused el liorzou, a oa bet karget da gas lizer ar roue da Gastell-al-Laer.\nNobl a c’halvas Lip-e-Bao hag a lavaras d’ezañ :\nD’eoc’h eo da vont. Mar deo eur veaj risklus evit meur a hini, evidoc’h n’eo ket. C’houi ’zo desket bras ha teodet kaer. Gouzout a rit an tu da liva ar wirionez hag ar gevier, hervez ma vez ezomm. Lavarit da Alanig dont dioustu d’am palez. Ma teu, gwell a se evitañ. Ma ne zeu ket, gwaz a se ! Gouzout a ran ervat e selaouo hoc’h aliou, hag e teuio d’al lezvarn ».\nAr c’haz a respontas :\n« O roue, n’oun ket ken sur-se da zegas anezañ d’ho palez. Penaos en em gemerin, eur wech degouezet e Kastell-al-Laer ? N’ouzon ket moarvat va-unan. Alanig a zo ken fin all ! Lom, an arz, a zo bras ha kreñv, hag en deus graet eun dro wenn, eun dro ruz a vefe gwiroc’h. Penaos eta, me, eur c’haz bihan ha dister, e c’hellin ober ar pez na reas ket paotred ampart ? O roue, kredi a ran e vefe gwelloc’h kas unan all. »\n« Nann, nann », eme ar roue, « c’houi an hini a yelo, rak en ho korf bihan e kavan ar vrasa furnez. »\nAr c’haz a lavaras :\n« Ho polontez bezet graet ! »\nHag e kemeras hent Menez Sant Mikael.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/2&oldid=28115 »\nKemmoù diwezhañ degaset d'ar bajenn-mañ d'an 24 Du 2011, da 17:50.


Pajenn:Ledan - Conferançou curius util hac interessant.djvu/20 - Wikimammenn\nPajenn:Ledan - Conferançou curius util hac interessant.djvu/20\nhueldet, eus a behini dec ilinad a voa goloet eus a aour, hac an dec ilinad all eus a vein precius. Joseph, an historian, a lavar e voa ennan dec mil cantolor aour, dec mil daul, goloet en aour, hac unan goell vras, tout en aour ; uguent mil anaf aour, ha daou c’hant mil arc’hant ; pêvar uguent mil plat aour, ha cant tri uguent mil arc’hant ; uguent mil scudel aour, ha daou uguent mil arc’hant ; uguent mil ezancouer bras arc’hant, hac anter-cant mil all biannoc’h ; dec mil robe goernisset eus a veïn precius ; daou c’hant mil drompill arc’hant, ha daou uguent mil instrumant musiq, en aour hac en arc’hant.\n4. Ar Vuraillou eus a guær Babylon, construet dre urz Nabuchodonosor ; beza o devoa seiz troatad ha pêvar uguent a ledandet, tri c’hant anter cant a hueldet, hac uguent lêo dro. C’hoec’h caros bras a elle tremen varnezi en eaz. Ar guær-se e devoa pemp dor varnuguent, tout e coëor massif, pe evit tra, pa bromettas Doue da Cyrus conqeuri Babylon, e lavaras dezàn : Me a fraillo an\nAdtapet diwar « https://br.wikisource.org/w/index.php?title=Pajenn:Ledan_-_Conferançou_curius_util_hac_interessant.djvu/20&oldid=149785 »\nKemmoù diwezhañ degaset d'ar bajenn-mañ d'an 19 C'hwe 2019, da 20:30.


Adunaniñ Breizh : er jeu e rank Roazhon bezañ - Élu·e·s écologistes et citoyen·ne·s\nBreton Communiqués de presse Cultures – Langues de Bretagne – Tourisme\nAdunaniñ Breizh : er jeu e rank Roazhon bezañ\nKemennadenn d’ar gazetennerien – D’an 11 a viz Here e kemerimp perzh d’an devezh eskemm diwan benn an demokratelezh rannvroel aozhet gant ar gevredigezh « A la Bretonne »\n« A-viskoazh eo bet an ekologourien hag an emrenerien evit adunaniñ Breizh. Strolladoù, kevredigezhioù, manifestadegoù, sinadegoù keodedel a zo stank evit he goulenn ! Daoust da-se e chom bouzar ar Stad ha dilennidi zo d’ar goulenn popl kozh-se.\nEn Naoned emañ an traoù o kemm gant krouidigezh un dileuriadur da aferioù Breizh. Kuzul Rannvro Breizh zoken, a seblant mont war-raok, o vont dreist d’he hetoù boas evit an adunaniñ.\nRoazhon, ne c’hell ket chom er-maez eus ar breud-se.\nAr gevredigezh nevez krouet ‘ A la Bretonne ‘ a aozo d’an 11 a viz Here un devezh eskemm etre dilennidi diwar-benn demokratelezh rannvroel an dazont. Skoazellañ a reomp ar gentodenn-mañ, a gemerimp perzh enni, evel dilennidi ekologour pe emrenour all pemp departamant Breizh.\nOuzhpenn ar breudoù diwar-benn an ensavadurioù (adunanidigezh evel Dael Breizh) ez eo hollbouezus, loc’hañ gant kenoberioù war tachennoù ekonomikel ha sokial, soñjal e perzh ar geodediz ha kensevel follenn-stur an aergerzh politikel ha demokratel-se.\nMuiañ-niver nevez kêr An Naoned a grouo un ensav emziviz padus etre dilennidi da blediñ gant an holl goulennoù-se asambles. Kerkent ha posupl e kemerimp perzh ennañ evel ekologourien, emrenerien Roazhon. »\nMatthieu Theurier et Valérie Faucheux – Kenbrezidanted an dilennidi ekologour ha keodedour kêr Roazhon ha Meurgêr Roazhon. Ar strollad ekologour ha keodedour a vod dilennidi ezel EELV, UDB, Nouvelle Donne hag eus kevredigezh Confluences.\nRéunification administrative de la Bretagne : Rennes doit prendre sa part au débat.\nNous participerons le 11 octobre à une journée d'échanges sur la démocratie régionale de demain avec l'association À la bretonne\nCommuniqué de presse 👇 @UDB @Nouvelle_Donne #Bretagne #44BZH pic.twitter.com/xfodlNlrWa\n— Élu-e-s écolo Rennes (@ElusEcoloRennes) September 18, 2020\n← Conseils de quartier et charte de la démocratie locale → Conseil municipal du 21 septembre


Journal de Renaud Camus, vendredi 23 mai 2014\ncréée le samedi 24 mai 2014, 19 h 48\nmodifiée le samedi 24 mai 2014, 19 h 54Vendredi 23 mai 2014, minuit. Une ultime expédition de collage d’affiches, cette fois en direction du sud et du sud-ouest, nous ~~ ~~~~~~~~~ ~~ ~~~~~~~ ~~~ ~~~~~~~~~~-~~’~~~~~~~, ~~~~~ ~~~~~ ~~’~~~~, ~~~~~ ~~~~~~~~~~, ~~~~~ — ~~. Dellinger ayant couvert ~~~~~ ~~~~~ ~~~ ~~~~~ ~~~~~~~~~~~~~~ ~~~ ~~~~~~~~~~ ~~~ ~~’~~~~~ — ~~ ~~~~~~~~, ~~~~~~~~~~ ~~~~~~~~~, ~~~ ~~~~~~~~ ~~ ~~~~~~~~~~~~, ~~~~-~~~~~~~~~, ~~~~~~, ~~~~~~~~~~ ~~~ ~~~~~~~~. ~~~~~ ~~~~~~ ~~~~~, ~~~~~~~~~~~~, mais très agréablement, ~~ ~~~~, ~~~~~ ~~~ ~~~~~~ ~~~~~~~~~~~ ~~~ ~~~~~~~~ ~~~~~~’~~ ~~~ ~~~~ ~~~~~ ~~~~~~~ ~~~~~~, ~~~ ~~~~-~~~-~~~~~~~~~ ~~’~~~~ ~~~~~~~ ~~~ ~~~~~~~ ~~~~~~ ~~~~ ~~~ ~~~~~, on ~~~~ way to Hendaye et ~~~ ~~~~~~~~ : ~~’~~~~ ~~~ ~~~~ ~~~~~~~~ ~~~~ ~~~~~~~ ~~~~~~~ ~~~ ~~~~~~~, ~~~~~~~~~~ ~~~~~~~~ ~~~~ ~~~~ ~~~~~~~~~~~ ~~~ ~~~ façade.\nIl ~~’~~~ ~~~~~~~~~~~~ ~~~~~~~ ~~~~~ ~~~~ ~~~ ~~~~~ ~~~~~ ces régions, le ~~~~ ~~~ ~~~~~~~~~~~~ ~~~~ ~~~~~~~ ~~~~~ ~~~~~ ~~~~ ~~~ ~~~~~, ~~~ ~~’~~~~~~ ~~~~ ~~’~~~~ : ~~~~~ ~~~~~~~~~, ~~~~~ ~~~~~~, ~~~~ ~~~~~~~~~~~~ ~~~~~ ~~~~~~~~~~, ~~~~~ ~~~~~~~~~~. ~~~ ~~~~~ ~~~’~~~ doit y pleuvoir ~~~~~~~~~~, ~~ ~~~~~~ ~~~~ ~~~~~~~~~ ~~~ ~~~ ~~’~~~~~~. ~~~~~~ ~~~~~~~~ ~~~ ~~~~~~~~~~~~, ~~~~ ~~~~~~~~~ ~~~~~ ~~~~~~~ ~~~~~~ ~~~~ ~~~~~~~, ~~~ ~~~ ~~~~~~~ ~~~ ~~’~~~~~, ~~~~ ~~’~~~ ~~~~~~ pratiquée que celle ~~~ ~~~ ~~~~~~, ~~~~~~~~~~ ~~~ ~~~~~~~~, ~~~~~~, ~~~ ~~~~~~ ~~~ ~~~~, ~~~~ ~~~~~~~~~~ ~~~ ~~~~~~~ ~~~ ~~~~ ~~~~ ~~~~~ ~~~~~~~ ~~’~~~~~~~~~~~~ ~~ ~~’~~~~~~~~~, ~~ ~~~~~~~~ ~~~~ ~~~~~~~~ de traverse, découvrir ~~~~~~-~~~~~~~~~ ~~~ ~~~~~~~ ~~~~~~’~~ Caillavet.\nMa ~~~~~~~~ ~~~~ ~~~~~~~~~~~ ~~~~~~~ ~~~ ~~~~~~, ~~~ ~~~~~~, ~~~ loci desperati, ~~~ ~~~~~~~ ~~~~~~~~~~~~ ~~~~~ ~~~~ ~~~~~ ~~~~ ~~~ ~~~~~~~~~ ~~~ ~~~~~~~~ à se confondre. ~~~~ ~~~~~~ — ~~~~~~, ~~~~~~ ~~~~ ~~~ ~~~~~ ~~~ ~~~~~~~~, ~~~~~~ ~~~~ ~~~ ~~’~~~ ~~~~~~~~ ~~~~~~ ~~~ ~~~~~~~, ~~~ ~~~~ ~~~ ~~~ ~~~~~~~~~~ ~~ ~~~~~~~ ~~~’~~~ ~~’~~~~~~ échappé — habitait ~~~ ~~~~~~ ~~~ ~~~~~~ ~~~~~~~~ ~~~ ~~~~~~ ~~~ ~~~~ ~~~~~, ~~~ ~~~~~~~~~~, ~~~ ~~~~~~, ~~~~~ ~~~~~ ~~~~~~~ ~~~~~~ ~~~~~ ~~~~ ~~~~~~~~~, ~~~ ~~~ ~~~~~~~, ~~~~~~~~~~~ ~~~~ ~~~~~~~~~~ et des séminaires ~~~~~~~~~~~~~~~, ~~~ ~~~~~ ~~~~~~ ~~~~~~ ~~~~~~~~~~~~~ ~~~~~~~-~~~. ~~~~~-~~~~~ ~~~~~~ ~~~ ~~~~~~~ ~~~~~ ~~~~~~~, ~~~~ ~~~ ~~~~~~~~ ~~~~~~~ ~~~ ~~~~~ ~~~~ ~~~~ ~~~ ~~~~~~~~~ ~~~~~~~~ ~~~ Bonas — un vrai plaisir ~~~~~~~~ ~~~ archéologique :\n« Il ~~~~~ ~~~~~~~~~~~ ~~~~ ~~~~~ ~~~~~~~ ~~~~~~~~~ ~~ Bonâââs… »\n« Il ~~~~~~ ~~’~~~~ ~~~~~~~~ ~~ ~~~~~~~~ et… »\nEst ~~~ ~~~~~~ ~~~ ~~~ ~~~~~~~~ ~~~~~~~ ~~~~ ~~’~~~~~~, ~~~ ~~~~~~~, que c’est elle, ~~~ ~~~~~~, ~~~~~ ~~~ ~~~~~, ~~~~~~~~~~~~, ~~~ ~~~ ~~’~~~~ ~~~~~~~~~~, ~~~~~~~~~ ~~~ ~~~~~~~~ ~~~~~~~~ ~~~ ~~~~~~~ ~~~ ~~~ ~~~~~~~ ~~~ ~~~ ~~~~~~~ ~~ ~~’~~~~~, ~~~~~ ~~~~ ~~~~~ ou son Indre, ~~~~~ ~~~~~~ ~~~ ~~~~~ ~~~~~~~~ ~~~~~~~~~ ~~ ~~~~~~ ~~~~~ ~~~~~~~~~~ ~~~~~~ ~~~~ ~~~~~~~ ~~~~~~~, ~~~~~~~~~ ~~~~~~~~~~~ ~~~ ~~~~~~~~ ~~~~~~~~~ ~~~~ ~~~~~ ~~~~ ~~~~~~~ ~~~~~, ~~~ ~~~~~ ~~~ voulant pas laisser ~~~ ~~~~~~~~ ~~~~ ~~~~~~ ~~~~~ ~~~~~ ~~~ ~~~~~~~~~~~ ~~~ ~~~ présence.\nBien ~~~~~~~~ ~~~ journal ~~~ ~~~~~~~~ ~~~~~ ~~~~~~ ~~~ ~~~~ ~~~~~ ~~~~ ~~~~ ~~~~ ~~~~~ ~~~~~, ~~~ de façon un ~~~~ ~~~~~~ ~~~~~~~~~~~~~~, ~~~~~~~~~~~~~, ~~~~~~ ~~~~~~~~ ~~ ~~~ ~~~~~~~~~~. ~~~~~ ~~~ ~~’~~~ ~~~ ~~~ ~~~~~~ ~~~ ~~’~~~~~~ ~~’~~ ~~~~~~ voir.\nÀ ~~~~~~, ~~~~~ ~~~~ ~~~~~~ ~~~~~~~ ~~~~~~~ ~~~~~~~~~ nous sommes passés ~~~~~ ~~~~~, ~~~~~ ~~~~~~ ~~~~~~~~~~ ~~~~ ~~~~~~~~~ ~~’~~~~~~~~~~, ~~~~~~~ ~~~ ~~~~~ ~~~ ~~~~ ~~~~~~~ ~~~ ~~~~~~~~ ~~. ~~~ ~~~~~~~, ~~~~~~~~ ~~~~ ~~~~ ~~~~~~~~ ~~~~~~~~~ ~~~ ~~~~~~~~, ~~~ Broissia, il me ~~~~~~~. ~~’~~~ ~~~ ~~~~ ~~~~~~~~~ ~~’~~~~~~ ~~~~~~ ~~~ ~~~~~, ~~~ ~~~~~~~~ ~~~ ~~’~~~~~~~~~~ ~~~ ~~~~~ ~~~ ~~~~~, ~~~ ~~~~~~~~ ~~~~ ~~~~~~~~~ ~~~~~ ~~~ ~~~~~-~~~~ ~~~ ~~~ ~~~~~~~, avec Pierre qui ~~~ ~~~~~ ~~~~ ~~~ ~~~~~ ~~~ ~~~~~ ~~~~~~~, ~~~~~ ~~~’~~~ ~~~~~~~ ~~~~~~~~~~~~~~ ~~~~~ ~~~ ~~~~~~~~~. ~~~~~ ~~~ ~~~ ~~~~~ ~~~~~ ~~~~~ ~~~~ ~~~ ~~~~~~~~~, ~~~~ ~~~~~ ~~~ plus, des noms ~~~~ ~~’~~~~ ~~~~~ ~~ ~~~~~ ~~~~ ~~~~ ~~~~~ ~~~~ ~~~~~~~. ~~~ ~~’~~~~ ~~~~ ~~~~~~’~~ ~~~ ~~~~~~~~~ ~~~ ~~~~~~~, ~~~~~ ~~~~ ~~~~~~~~ ~~’~~~~~~~~~~ ~~~~~~~~~~~~, ~~~~ ~~~ ~~~~~~~ ~~~~~~~ son grain de ~~~~~~ ~~~~~ ~~~~ ~~~~~~~~ ~~~~~~~~~~~~~ ~~~ ~~~~ ~~~~~~~~~~~~~~ ~~~~~~~~~~. ~~’~~~~~~~~ ~~~~ ~~~~~~~ ~~~~~~~~~~~ ~~~ ~~~~~~~~~~, poïétiques, ~~~ ~~’~~~~~~~, ~~~ ~~~~~-~~~~~~, ~~~ ~~~~~~~~~~~ ~~~ ~~~~~~~~ ~~~ ~~~~~ ~~~ cher amalgame.\nNous avons ~~’~~~~~~~~~ ~~~~ ~~~~~~~~ ~~~ ~~’~~~~~~~~~~ ~~~~~~~~~, ~~~~ ~~~~ ~~~ ~~~~~~ ~~~ ~~~~~~~~, ~~~~~ ~~’~~~ ~~~~ ~~ ~~~~~~, ~~~~~~-~~~ ~~~~ ~~~~~~ ~~~ ~~~~~, ~~~ ~~~~~~ ~~~~~~~, ~~~~~ ~~~ la halle et ~~~~~~~ ~~~~~~~~~~ — ~~~~~~ ~~~~ ~~~~~~~~~ ~~~~~~~~ ~~~ ~~~~~~~~~ ~~~~~ ~~~~~~~ ~~~ ~~~~~~~, ~~~~ ~~~ ~~~~~~. ~~~ ~~’~~~~~~ ~~~~~ ~~~ ~~~ ~~~~ ~~~ ~~~~~~~ ~~~~ ~~~~~~~ ~~~~~~~~ de blanc d’un ~~~~~~~~~~~ ~~~~~~~~~~~~~ ~~~~~~~~~~~~, ~~ ~~~~~~~~~ ~~~~, ~~~ ~~~ ~~~ ~~~~~~ ~~~ ~~~~~. ~~ ~~~~~~~~, ~~~~~~~~ ~~~~~~~~~~ ~~~~~~ ~~~~~~~ ~~~ ~~~~~~~~~~, ~~~~ ~~~~~~~ ~~~~~ ~~~~~~~~~ ~~~ ~~~~~~~-~~~~~, ~~~~~ un auvent très ~~~~~~ ~~~ ~~~~~ ~~~~~, ~~~~~~~ ~~ ~~~~~ ~~~~~. ~~~ ~~~~~~ ~~~ ~~~~~~~ ~~~ ~~~~ ~~~~ ~~~~~~~, ~~ ~~~~~~ ~~~~~~ ~~~~~~~~~~ ~~~~ ~~~~~~ ~~~ ~~~ ~~~~~~ ~~~ tennis.\nLes hommes et les ~~~~~~~ ~~~~~~~~~~~ ~~~~~~~~ ~~~~~~ ~~~~ ~~~~~ ~~~~~~~~~~ ~~~ ~~~~~, ~~ ~~~~~~. ~~~ ~~~~ ~~~~~ ~~~~ ~~~ ~~~ ~~~~~ ~~~~~ ~~~~~~ ~~~~ ~~~~ ~~~~ ~~~~~~~~ ~~~~~~ ~~~~~~~~~. ~~~ n’y a qu’en ~~~ ~~~~~~~~~~~~~ ~~~-~~~~~~~~, ~~~~~~ ~~~~~~ ~~~~~~~~~~, ~~~~ ~~~ ~~~~~~~~~~ ~~~~~~ ~~~~~ ~~~~~~.\nvoir l’entrée du vendredi 23 mai 2014 et son image dans Le Jour ni l’Heure


Trizegved sizunvez war ar bloaz (C) - Le Diocèse de Quimper et Léon\nAccueil - Trizegved sizunvez war ar bloaz (C)\nTrizegved sizunvez war ar bloaz (C)\nEuz ar 26 a viz Mezeven d’an 2 a viz Gouere 2022\nTrizegved sul war ar bloaz (C)\n51 O veza ma oa o tostaad an amzer evid Jezuz da veza douget d’an Neñv, ez eas en hent, youl ennañ, war-zu Jeruzalem.\n52 Kas a reas kannaded en e-raog. Mond a reas ar re-mañ en hent ha digouezoud en eur vourhadenn Samaritaned, evid reñka kement a oa réd. 53 Med ne fellas ket da re-mañ digemer anezañ, abalamour ma oa o vond war-zu Jeruzalem.\n54 O kleved kement-se, e lavaras Jakez ha Yann, diskibien dezañ :\n— « Aotrou, ma kerez, e roim urz d’an tan da ziskenn euz an neñv evid distruja anezo ».\n55 Trei a reas Jezuz war-zu enno, ha gourdrouz anezo. 56 Hag ez ejont d’eur vourhadenn all.\n57 Dre ma oa Jezuz oh ober hent, e lavaras eun dén dezañ :\n— « Mond a rin en da heul, e kement leh ma ’z i.\n58 Respont a reas Jezuz dezañ :\n— « Bez’ o-deus al louarned o zoullou, laboused an neñv, o neiziou. Mab an Dén a-vad, n’e-neus leh e-béd da lakaad e benn da ziskuiza ».\n59 Da unan all, e lavaras :\nRespont a reas an dén :\n— « Laosk ahanon da vond da zebelia va zad da genta.\n60 Ha Jezuz dezañ d’e dro :\n— « Laosk ar re varo da zebelia o zud varo. Evidout-te, kerz da embann Rouantèlèz Doue ».\n61 Lavared a reas unan all dezañ c’hoaz :\n— « Aotrou, mond a rin d’az heul, med a-raog, ro aotre din da lavared kenavo da dud va ziad ».\n— « N’eo ket greet evid Rouantèlèz Doue, an hini a zell a-dreñv, goude beza kroget en alar ».\nMz 8, 18-22\n18 Pa welas Jezuz e oa e-leiz a dud en-dro dezañ, e roas urz da vond en tu all d’al lenn. 19 Tostaad a reas eur skrib outañ hag e lavaras dezañ :\n— « Mestr, mond a rin d’az heul n’eus forz da beleh ez i ».\n20 Med respont a reas Jezuz dezañ :\n— « Bez’ o-deus al louarned o zoullou, ha laboused an neñv, o neiziou ; Mab an Dén a-vad n’e-neus leh e-béd da lakaad e benn da ziskuiza ».\n21 Lavared a reas dezañ unan all, diskib dezañ :\n— « Aotrou, laosk ahanon da vond da zebelia va zad da genta ».\n— « Deus d’am heul, ha laosk ar re varo da zebelia o re varo ».\nMz 8, 23-27\n23 Sevel a reas Jezuz er vag, an diskibien o tond d’e heul. 24 Ha setu ma tirollas eur gwall daol-amzer war ar mor, ken ma oa goloet ar vag gand an tarziou. Kousket e oa Jezuz avad. 25 Tostaad a reas an diskibien outañ, ha dihuna anezañ en eur lavared :\n— « Mestr, deus da zavetei ahanom ! Emaom o vond da goll ».\nSavet neuze en e zav, e hourdrouzas an aveliou hag ar mor, hag e renas eur peoh kaer.\n27 Chom a reas an diskibien estlammet, hag e lavarent :\n— « Peseurt dén eo hemañ ’ta, pa zent outañ an aveliou hag ar mor zokén? »\nMerher 29 a viz Mezeven\nSant Pèr ha sant Paol, ebestel\n— « Eüruz out, Simon, mab Yonaz, rag n’eo ket ar hig nag ar gwad eo o-deus roet dit da anaoud an dra-ze, med va Zad hag a zo en neñv. 18 Ha me a lavar dit : Te zo roh, ha war ar roh-se e savin va Iliz, ha ne vo biken galloudegeziou ar Maro treh dezi. 19 Dit e roin alhweziou Rouantèlèz an Neñv : kement az-po liammet war an douar, a vo liammet en neñv, ha kement az-po diliammet war an douar, a vo diliammet en neñv ».\nMz 9, 1-8\n1 Sevel a reas Jezuz en eur vag, treuzi al lenn, ha mond en e gêr, Karfanaom. 2 Ha setu ma oe digaset dezañ eun dén seizet, astennet war eur gwele. O weled o feiz, e lavaras Jezuz d’an dén seizet :\n3 Ha setu ma lavaras lod euz ar Skribed enno o-unan :\n— « Blasfemi a ra an dén-ze ! »\n4 — « O houzoud ar péz a oant o soñjal, e lavaras Jezuz dezo :\n— « Perag maga soñjou fall en ho kalon ? 5 Petra eo an êsa : Lavared : Pardonet eo dit da behejou, pe lavared : Sav ha kerz ! Ahanta ! evid ma ouezot e-neus Mab an Dén, war an douar, galloud da bardoni ar pehejou : 6 « Sav ! emezañ neuze d’an dén seizet, kemer da wele, ha kee d’ar gêr ».\n7 Sevel a reas an dén, ha mond d’ar gêr. 8 O weled kement-se, e krogas an dud aon enno, hag e rentjont gloar da Zoue, evid beza roet eur seurt galloud d’an dud.\nMz 9, 9-13\n9 En eur vond kuit euz Kafarnaom, e welas Jezuz eun dén, Maze e ano, azezet ouz e vureo a daillanter, hag e lavaras dezañ :\nSevel a reas an dén, ha mond d’e heul.\n10 E-pad ma oa Jezuz ouz taol, en ti, e teuas kalz a bublikaned hag a beherien da gemered plas asamblez gantañ hag e ziskibien. 11 O weled kement-se, e lavare ar Farizianed d’e ziskibien :\n— « Perag ema ho Mestr o tebri asamblez gand ar bublikaned hag ar beherien ? »\n12 Klevet e-noa Jezuz, hag e lavaras :\n— « N’eo ket an dud yah eo o-deus ezomm euz ar medisin, med ar re glañv. 13 Kit da zeski petra a dalv ar homzou-mañ : « Trugarez eo a glaskan, ha n’eo ket provou ». Rag n’on ket deuet da helver tud just med peherien ».\nMz 9, 14-17\n— « Perag ’ta, en-dra ma reom yun, ni hag ar Farizianed, ne ra ket da ziskibien-te yun ?\n16 « Dén e-béd ne gemer eur peñsel nevez da lakaad war eur péz dillad koz ; rag sacha a ra an tamm nevez war an tamm dillad koz, ha ne vo nemed brasoh a ze ar rogadenn.\n17 « Ha ne vez ket lakeet gwin nevez e sehier-lèr koz ; a-hend-all e tarz ar zehier-lèr hag e vez skuillet ar gwin, ha kollet ar zehier-lèr. Er hontrol, lakeet e vez ar gwin nevez e sehier-lèr nevez, hag e vez mired evel-se an eil hag egile ».


Turdetani - Wikipedia\nAn Durdetaned, pe Turdetani e latin, a oa ur bobl rakroman eus Hispania Baetica hag a oa o chom e Turdetania, er reter d'ar stêr Guadiana, e saonenn ar Guadalquivir adalek an Algarve en Portugal betek ar Sierra Morena, e bro sevenadur kozh an Tartessos.\nBro an Durdetaned\nEn hanternoz dezho edo an Turduli, er c'hornôg ar bobl Conios, hag er reter ar Bastetanos. Bras e oa levezon ar C'hresianed warno. Se zo kaoz e roas an Durdetaned o skoazell dezho en emgann Alalia, er VIvet kantved kent JK, a-enep Kartada. Diwar-se e klaskas Kartada diskar o monarkiezh.\nHervez Herodotos e vevent dindan ar roue Argantonios a zegemeras trevadennerien fenikian er Vvet kantved kent JK. Lezennoù skrivet o devoa, hag implij a raent Keltibered evel soudarded d'ober brezel ouzh Roma. Hervez Strabo e oant ar bobl sevenetañ en ledenez Iberia, diouzh ar patrom roman ha gresian eta.\nGoude an Eil brezel punek en em savas an Durdetaned a-enep o gouarnour roman en 197. E 195 e voe anvet Cato an Henañ da gonsul, ha Hispania a voe roet dezhañ.\nO c'hêrioù pennañAozañ\nAcinipo/Ronda la Vieja\nAsta/Mesas de Asta\nBalleia/Ribera del Fresno\nBora/Las Casillas de Martos\nCallentum/Cazalla de la Sierra\nIlipa/Alcalá del Río\nItucci/Escacena del Campo\nBrezelour eus Osuna.\n↑ Atlas ar bed keltiek, M. Bodlore-Penlaez, E. Chartier-Le Floc'h, D. Kervella, Coop Breizh, 2014, p. 33\nAdtapet diwar « https://br.wikipedia.org/w/index.php?title=Turdetani&oldid=1852060 »\nDernière modification le 17 Her 2019, à 04:09\nKemmoù diwezhañ degaset d'ar bajenn-mañ d'an 17 Her 2019, da 04:09.


Rouantelezh Westfalen - Wikipedia\nUr pennad Westfalen zo ivez.\nRouantelezh Westfalen zo ur rouantelezh istorel a zo bet anezhi e-pad 6 vloaz, etre 1807 ha 1813 en Alamagn. Dizalc'h e oa en-ofisiel, met dindan dalc'h Bro-C'hall e oa e gwirionez, hag ar roue e oa Jérôme Bonaparte, breur an impalaer gall Napoleone Buonaparte, ha savet e oa ar vro evitañ. Anvet e oa war-lerc'h Westfalen met ne oa ket kalz douaroù boutin etre ar rannvro orin hag ar rouantelezh e gwirionez.\nKrouet e oa bet Rouantelezh Westfalen e 1807 gant douaroù tennet digant rouantelezh Prusia war-lerc'h Peoc'h Tilsit. En o zouez\nE Kassel edo ar gêrbenn, hag e palez Wilhelmshöhe edo lez ar roue, adanvet Napoleonshöhe. Edo ar rouantelezh ivez e-barzh Kengevread ar Roen.\nRouaned Westphalen: Girolamo Buonaparte hag e bried Katharina von Westphalen.\nUr stad-skouer hervez an doare napoleonek e oa: ur vonreizh skrivet a oa, un nebeud kemmoù kevredigezhel a oa bet graet, distroadet ar servelezh, roet ar gwir da ren embregerezhioù, ha lezennaoueg Napoleon. Lakaet e oa bet ar sistem metrek da dalvout evit ar pouezioù ha muzulioù. Evit ar gwir da gomz a oa troc'het berr.\nKentañ kefridi ar rouantelezh e oa pourchas soudarded d'an impalaer gall ha degas arc'hant d'ober brezel. Kalz Westfaleniz a varvas er brezel a-enep Rusia e 1812. Harozel e voe emzalc'h ar Warded Westfalenat en emgann Borodino.\nE miz Gwengolo 1813 e voe kemeret kêr Kassel gant Kozaked rus war-lerc'h dezho faezhañ an arme c'hall. A-benn ar 1añ a viz Here e oa ar rouantelezh a-bezh e-dalc'h ar Gozaked, met tri deiz war-lerc'h setu distro Girolamo gant soudarded c'hall, ha kemeret Kassel ganto.\nAdtapet diwar « https://br.wikipedia.org/w/index.php?title=Rouantelezh_Westfalen&oldid=1964312 »\nKemmoù diwezhañ degaset d'ar bajenn-mañ d'an 18 C'hwe 2022, da 07:57.


Didier Comès (eus e wir anv Diter Hermann Comès) a oa bet ganet e Sourbrodt, ur gêriadenn eus reter Belgia d'an 11 a viz Kerzu 1942. Aet eo da Anaon d'ar 7 a viz Meurzh 2003. Alamaneger oa e dad, gallegerez e vamm. Merket eo bet eo oberennoù gant ar c'henstok etre an daou sevenadur. Stourmet en deus evit Wallonia.\nRediet e voe da labourat da 16 vloaz evel treser teknikel en ul labouradeg lien. Enoeiñ a rae en e labour. Em dreiñ a reas war-du ar sonerezh : dont a reas da vezañ un tabouliner jazz anavezet mat. Kregiñ a reas diwezhat a-walc'h gant an tresañ. Embannet e voe oberennoù gantañ evit ar wech kentañ er gelaouenn bemdeziek Le Soir e 1968.\nEmbannet ez eus bet kalz eus e oberennoù e kelaouennoù. Un toullad albomoù zo bet embannet ivez :\n1- Le Dieu vivant, Rossel (Belgia) ha Dargaud (Frañs), 1974. 2- Le Maître des ténèbres, Casterman, 1981.\nSilence, Casterman, dastumad « Les romans (A SUIVRE) », 1980. "Alfred" ar gwellañ albom ex-æquo e Gouel Angoulême e 1981\nL'Ombre du corbeau, Le Lombard, dastumad « Histoires et Légendes », 1981.\nLa Belette, Casterman, dastumad « Les romans (A SUIVRE) », 1983.\nEva, Casterman, dastumad « Les romans (A SUIVRE) », 1985.\nL'Arbre-Cœur, Casterman, dastumad « Les romans (A SUIVRE) », 1988.\nIris, Casterman, dastumad « Les romans (A SUIVRE) », 1991.\nLa Maison où rêvent les arbres, Casterman, dastumad « Les romans (A SUIVRE) », 1995.\nTri albom zo bet troet e brezhoneg :\nMudig (Silence), lakaet e brezhoneg hag embannet gant Keit Vimp Beo e 1984.\nAr gaerell (La Belette), lakaet e brezhoneg hag embannet gant Keit Vimp Beo e 1984.\nSkeud ar vran (L'ombre du corbeau), lakaet e brezhoneg hag embannet gant Keit Vimp Beo e 1984.\nAdtapet diwar « https://br.wikipedia.org/w/index.php?title=Didier_Comès&oldid=1958811 »


Pajenn:Marrec - Doctrin ar guir Gristen.djvu/494 - Wikimammenn\nPajenn:Marrec - Doctrin ar guir Gristen.djvu/494\ndou an douar, hac abalamour an drouc-preseguer a zo goassoc’h egued ul laer ; goulia a ra calon e vreur, o lacat enni ur glac’har pehini a vrusun e esquern, plaga linguæ comminuet ossa . Dent an drouc-preseguer a zo evel birou hac armou ampoesonet, hac e deaud a zo evel ur c’hleze lêm pehini a ro ar maro : dentes eorum arma et sagittæ, et lingua eorum gladius acutus . An drouc-preseguer a zo un den hep religion-ebet, rac, mar deus unan-bennac hac a gred en deus religion hep lacat ur brid d’e deaud, e religion a zo vean, eme ar Speret Santel : si quis putat se religiosum esse, non refrænans linguam suam, hujus vana est religio . An drouc-preseguer a so mevel an drouc speret pehini en em zervich anezan evit ampech ar vâd hac evit lacat an droug hac ar gassoni etouez an dud. Ar belec, ar barner a beoc’h, an escop, ar præfet-se a laca pep justiç vâd da rên en ur barres, en un escopti, en ur vro ; mæs dont a ra ar goal deaud a ben da zua o brud-vâd, ha neuse-souden ne allont mui ober ar pez a rent diaguent. An daou vignon-se a veve e peoc’h hac en union, mæs ar goal deaud dre e raporchou faus en deus laqueet cassoni da zevel etrezo, n’en em velont na n’en em garont mui.\nAr goal deaud a so ur sarpant cruel : teaud ar sarpant en deus tri vec hac a ra tri vleç assamblez hac en un taul, mæs quen tost an eil d’eguile ma seblantfe ne ve nemet unan ; evel-se ive teaud an drouc-preseguer a ra assamblez tri vleç a bere pep-unan a ro ar maro : an ini a zrouc-preseg en em laz e-unan, henvel eo ous ar venanen pehini a lez he flêm er bleç he deus græt, hac a renq mervel goude : evel-se an drouc-preseguer a ro\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/494&oldid=100405 »\nKemmoù diwezhañ degaset d'ar bajenn-mañ d'an 27 Meu 2017, da 16:22.


NRF - Wikipedia\n(Adkaset eus Nouvelle Revue Française)\nGolo an niverenn gentañ\nGolo an niverenn 588\nAn Nouvelle Revue Française (brudet gant ar berradur NRF) zo ur gelaouenn lennegel gall krouet e penn kentañ an XXvet kantved.\nNiverenn gentañ ar gelaouenn a voe embannet d’ar 1añ a viz C’hwevrer 1909. Un hanter-dousennad skrivagnerien a yae d’ober strollad ar grouerien : André Gide, Jean Schlumberger (a arc’hantaouas ar gelaouenn a-raok na zeufe Gallimard), Jacques Copeau, Henri Ghéon, Marcel Drouin hag André Ruyters.\nEmbannet e veze enni barzhonegoù, danevelloù, dezrevelloù. Ul lodenn vat anezhi a veze gouestlet d’ar burutelladennoù.\nBuan e voe soñjet embann oberennoù ar re a skrive er gelaouenn. Rak-se e voe kinniget da Gaston Gallimard merañ an ti-embann nevez hag al levrioù kentañ embannet a voe L’otage gant Paul Claudel hag Isabelle gant André Gide e 1911.\nTamm-ha-tamm, ha daoust d’an niver bras a gelaouennoù lennegel d’ar mare-se, e teuas da vezañ ur skouer hag ur pouez a dapas er gevredigezh c’hall etre an daou vrezel-bed.\nUn troc’h a voe en embann an NRF goude miz Even 1940. Pierre Drieu La Rochelle, enepyuzev, arallrevour (homofob) ha tost ouzh an ideologiezh nazi, a gemeras penn ar gelaouenn eus miz Kerzu 1940 betek 1943.\nGoude ar brezel e voe berzet ar gelaouenn evit bezañ bet kenlabouret gant an Alamaned.\nE 1953 e voe adlañset dindan an anv Nouvelle Nouvelle Revue Française, gant Jean Paulhan ha Marcel Arland. Berzh bras a reas e-pad daou pe dri bloaz.\nHiziv an deiz eo deuet an NRF da vezañ un trimizieg, gant 5000 skouerenn embannet ha 1200 koumananter (25000 koumananter er bloavezhioù 1930).\nE-touez ar skrivagnerien o deus embannet oberennoù en NRF emañ Paul Claudel, Marguerite Duras, Jean-Marie Gustave Le Clézio, Marcel Proust, Jean-Paul Sartre, Paul Valéry…\nAdtapet diwar « https://br.wikipedia.org/w/index.php?title=NRF&oldid=1815104 »\nDernière modification le 14 Kzu 2018, à 01:35\nKemmoù diwezhañ degaset d'ar bajenn-mañ d'an 14 Kzu 2018, da 01:35.


Merwen Runpaot - Wikipedia\nMerwen Runpaot, Marcel Rimpot diouzh e anv ofisiel, a oa bet ganet d'ar 27 a viz Ebrel 1915 e Roazhon, ha marvet d'ar 27 a viz Du 2004 e Pariz. Brezhoneger hag esperanteger e oa ha skrivet en deus ur yezhadur esperanteg e brezhoneg.\nPemp bloaz e oa Merwen Runpaot pa voe enfredet e dad e-giz liorzhour gant Tadoù Sant-Lazar Roazhon. Abred-tre eo bet o respont an oferenn da 6 eur hanter pe 7 eur diouzh ar beure. Asantiñ a reas diouzhtu pa voe goulennet gantañ hag-eñ e felle dezhañ mont da visioner dindan Urzh Tadoù Sant-Lazar. Diwar neuze e voe ret dezhañ pellaat diouzh Breizh. Mont a reas war ar studi e kloerdi bihan Beaupréau (Maine-et-Loire) da gentañ. Eno e teskas brezhoneg gant ur c'heneil-skol na gomze ket 'met brezhoneg. Da c'houde ez eas da Loos-lez-Lille evit e studioù eil-derez.\nD'ar 6 a viz Gwengolo 1933 e voe degemeret e kenvreuriezh al Lazaridi, ha beleget e voe e Dax d'an 19 a viz Gouere 1943.\nE 1944 e voe anvet da gelenner war ar brederouriezh e kloerdi bras Evreux betek ma voe serret e 1958. Chom a reas en eskopti Evreux betek 1985. Neuze en em dennas da Vrest evit abegoù yec'hed. Eno e labouras betek ma voe ret dezhañ mont da di-mamm ar genvreuriezh da Bariz en abeg d'e yec'hed atav.\nAdtapet diwar « https://br.wikipedia.org/w/index.php?title=Merwen_Runpaot&oldid=1718578 »\nDernière modification le 14 Gwe 2016, à 17:08


Armorica Breizh - E deroù istor hor bro - Skol vreizh\nVous êtes ici : Accueil Catalogue Levrioù e brezhoneg / Livres en breton Armorica Breizh - E deroù istor hor bro\nISBN\t: 978-2-36758-002-9\nAuteur(s)\t: Goulc'han KERVELLA - Strollad Ar Vro Bagan\nNb. pages\t: 98 p\nPinvidik-mor eo istor Breizh.\nN'eo ket gwall anavezet gant an dud avat !\nNe vez ket desket kalz er skolioù !\nEvit kompren petra eo Breizh en dervezh a hirio eo ret anaout istor bras ar vro.\nGant Armorica Breizh e klaskomp degas ur banne sklêrijenn war an istor-se, etre mare ar Gelted, ar Romaned, ar Franked hag Erispoe, mab Nominoe, roue kentañ rouantelezh Breizh, e 851.\nEvit gouzout hirroc'h diwarbenn Strollad Ar Vro Bagan, klikit amañ.\nEvit prenañ ar bladenn embannet e ti Coop-Breizh, klikit amañ.\nGoulc'han Kervella, ganet e Plougerne er bloavezh 1951. Goude bezañ bet medisin e-pad un nebeut bloavezhioù ez on implijet ( abaoe 1982) gant Ar Vro Bagan, ur strollad c'hoariva e brezhoneg ha divyezheg. E Plougerne emaon o chom.\nIstor Breizh, azalek mare ar Gelted e Bro-Arvorig, betek 851, ma voe krouet rouantelezh kentañ Breizh, ar roue Erispoe en he fenn.\n" Pouezus-kenañ eo emglev Anjev, e 851, evit istor Breizh. Krouet eo Breizh evel m'emañ atao bremañ koulz lavaret ( Pa vezo adstaget al Liger Atlantel ouzh ar pevar departamant all, da nebeutañ)\nSonerezh Herve Lesvenan savet a-ratozh-kaer evit ar pezh-c'hoari (Coop Breizh), ha lodennoù eus ar Barzaz Breiz, Glenmor, Servat ha Tri-Yann...\nAnaout gwelloc'h istor Breizh, ha ne vez ket desket er skolioù. Diskouez d'ar Vretoned ha d'an dud diavaez-bro ez eo bet, e-pad meur a gantved, disheñvel istor Breizh diouzh hini Bro-C'hall. N'eo ket evit mont d'ober brezel da Vro-C'hall met evit lavaret o deus ar Vretoned "gwirioù" evit o bro, o sevenadur, o yezh, dre an istor hir-se...Ur pezh-c'hoari "engouestlet" eo eta.


Pajenn:Milin - Gwechall-goz e oa.djvu/21 - Wikimammenn\nPajenn:Milin - Gwechall-goz e oa.djvu/21\nho peus-hu hen taolet dindan ho kwele ? Me a rank gwelet petra eo, rak brema eo anat d’in ne lavarit ket ar wirionez atao.\n— N’ ho peus netra gwelloc’h da ober, ha ma karjac’h e vijec’h bet eat pell a zo beza lavaret d’in diwar-benn petra ho poa doan. Kit eta, buhana ha ma c’helloc’h. Setu arc’hant d’eoc’h da vont ha da zistrei ama ganti, rak klevit ervad :\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/21&oldid=136662 »


Sancho Alfónsez - Wikipedia\nSancho Alfónsez (1093–1108), infant, a oa mab bastard da Alfonso VI León, roue León, Castilla ha Galicia, ha d'e serc'h Zaida. Honnezh a oa merc'h-kaer da Al-Mu'tamid, emir Sevilla, ha dimezet e oa da Fath al-Mamun, ur mab da Al-Mu'tamid hag a oa gouarnour Córdoba pa voe kemeret kêr gant an Almoravided, d'ar 27 a viz Meurzh 1091.\nDivastardet e voe goude pa voe badezet Zaida, hag adanvet Isabel, Helysabeth er c'hronikoù. Hervez Gonzalo Martínez Díez, e voe euredet e dad hag e vamm goude ar bloaz 1100, divastardet o mab, a deuas neuze da vezañ priñs pennhêr rouantelezh León. Tri bugel o doe, Sancho ha div verc'h:\nDizemglev zo etre an istorourien da c'houzout pegoulz e oa ganet. Er bloaz 1093, a gred an darn vuiañ, rak degouezhout a reas e vamm Zaida e lez Alfonso VI en 1090, evel gouestladez un emglev.\nDegouezhout a reas Zaida e Toledo goude tec'hel eus Almodóvar del Río (hiriv e proviñs Córdoba), ha ganti un darn eus teñzor ar roue hag ul lizher a-berzh he zad-kaer Al-Mu'tamid da c'houlenn skoazell digant Alfonso VI. En Toledo e klevas keloù eus marv he fried Fath al-Mamun, marvet d'ar 27 a viz Meurzh 1091, hag eus kemeridigezh Sevilla gant an Almoravided e Gwengolo 1091.\nKrediñ a reer peurvuiañ e krogas abred an darempredoù etre ar roue ha Zaida ha diwarnañ e voe ganet Sancho.\nLazhet e voe Sancho Alfónsez en emgann Uclés (1108), ur glac'har bras d'e dad.\nAdtapet diwar « https://br.wikipedia.org/w/index.php?title=Sancho_Alfónsez&oldid=1958689 »


Buhez ar Sent/1837/An daou-uguent Merzer - Wikimammenn\nBuhez ar Sent/1837/An daou-uguent Merzer\n◄ Francesa An daou-uguent Merzer Perpetua ►\nUnan eus ar soudardet pere a voa lequeet d’o divoal a oue soueset bras o velet etro hanter-nos ur sclerigen gaër var al Lenn. Sevel a reas e zaoulagat evit guelet a belec’h e tue ar selerigen-ze, hac e remercas ur vanden Ælet en nombr a nao ha tregont, pere a zalc’he peb hini ar Gurunen. Compren a reas souden e voa ar guir Doue eus an Eê hac an douar a zigaec ar sperejou celestiel-ze evit curini ar gouraich ha fidelite e servicherien ; mæs, emezàn, daou-uguent int, ha perac eta ne deus nemet nao Gurunen ha tregont ? O clasq compren quemense emedo, pa velas ur maleürus anezo pehini, trec’het gant an annoed, a gollas couraich hac a zeuas da glasq an dour clouar ; mæs querquen ha ma en em daulas ebarz, e collas hac e vuez hac e Ene, sioaz dezâ !\nTrede Reflexion. Grit reflexion var al lachete hac ar maler eus ar soudard-se pehini a gollas couraich casi e fin ar gombat, ha pehini o veza en em daulet en dour clouar a varvas eno quer buan. Maleürus, pehini a gollas ar recompanç eus a guement a boan, abalamour ma vancas da berseveri, ha pehini ne gavas countantamant ebet en e grim, pa gollas e vuez er memes amser. Perseverit er praliq eus ar vertuz : marteze n’hoc’h eus muy nemet neubeut a zeveziou da veva ; mar deut da goll couraich, d’en em relachi, un all a lamo ho Curunen digueneoc’h.\nAdtapet diwar « https://br.wikisource.org/w/index.php?title=Buhez_ar_Sent/1837/An_daou-uguent_Merzer&oldid=60242 »\nKemmoù diwezhañ degaset d'ar bajenn-mañ d'an 20 C'hwe 2014, da 11:22.


Cor Tewdws pe Bangor Tewdws (da lavarout eo "skolaj" pe "skol-veur" Theodosius) a oa ur manati hag ur skol-veur e Llanilltud Fawr, e Morgannwg, e Kembre. Savet e vije bet e dibenn ar IVvet kantved, war-dro 395, ma vije neuze koshañ skol Enez Vreizh. Hiriv e kreder emañ relegoù ar manati dindan iliz Llanilltud Fawr.\nAnvet e oa bet ar skol diwar anv an impalaer roman Theodosius Iañ. Hennezh, e 380, en devoa disklêriet e oa ar gristeniezh relijion ofisiel nemeti an impalaeriezh, ha dre-se lakaet fin da c'halloud ar baganiezh.\nWar-dro 395 e vije bet savet Cor Tewdws, war a greder eta. Da neuze e vije, evel a zo bet lavaret, koshañ skol-veur ar bed. Hogen savet e oa bet e dibenn amzervezh ar galloud roman en Enez Vreizh.\nWar-dro 409-410 ez eas al lejionoù roman kuit, neuze e kouezhas Iwerzhoniz ha Pikted war ar vro da breizhata, da zistruj, ha da skrapañ tud d'ober sklaved anezho.\nE 446 e voe distrujet ar manati-skol, pe gant morlaeron iwerzhonat, pe gant bagadoù Saozon. Lavaret ez eus bet zoken e voe skrapet Sant Padrig eno, met kement-se zo bet ijinet moarvat : e 405 eo e oa bet skrapet Padrig, e Rheged, e-kichen Caerliwelydd.\nGoude arigrap Skol Theodosius e chomas didud e-pad 62 vloaz. War-dro 508 e voe adsavet gant Sant Illtud. Hervez Levr Llandaf eo Sant Dyfrig an hini a c'houlennas outañ adsevel ar skol el lec'h anavet hiriv evel Llanilltud Fawr.\nHervez dornskrid Iolo Morganwg, un dornskrid faos savet gant Iolo Morganwg e-unan en XIXvet kantved, e voe savet seizh iliz gant Illtud er skol-veur-se, seizh kleuz en-dro drezho, seizh bodad tud d'ober war o zro, seizh kellig evit pep hini anezhe, ul laz-kanañ eus pep bodad, seizh den a zeskadurezh e pep kellig. Ma vefe gwir e vefe bet etre 2000 ha 2400 studier a-hed an amzer, pe dost. Hogen n'eus prouenn ebet da gement-se, nemet faltazi Iolo. Koulskoude, un toullad mat a sent brudet zo bet tremenet dre ar skol-se : Dewi, Gweltaz , Samzun, Paol Aorelian, ha Paulinus.\nAdtapet diwar « https://br.wikipedia.org/w/index.php?title=Cor_Tewdws&oldid=1630819 »\nKemmoù diwezhañ degaset d'ar bajenn-mañ d'an 27 Meu 2015, da 15:32.


Pajenn:Perrot - Bue ar Zent.djvu/179 - Wikimammenn\nPajenn:Perrot - Bue ar Zent.djvu/179\nsantez perpetua ha santez felisite\ntua, a stlapas anezi en êr hag a loskas anezi da gouezan war lein he c’hein. En he lamm, he zaë a rogas hag he bleo a dispakas. Ar verzerez a ra prim eur c’hempenn d’he fenn ha d’he dilhad, hag o welet Felisite tôlet d’an douar gant an aneval kounnaret, ha brevet he c’horf, ec’h a d’he c’haout hag e ro d’ezi an dorn da zevel en he zav. Evit lakat plijadur ar bobl da badout pelloc’h, e oe grêt neuze d’ar verzerien en em denn a-goste, eur pennad. An ehan ne badas ket pell. Arôk mont war an dachen, evit ar wech divezan, ar pemp merzer a ’n em vriatas, hag ec’h ejont seder da ginnig o goug da zir ar c’hleze. Saturus a oe dibennet da gentan. Ar bourreo, o ’n em gavet gant Perpetua, a grene kement, ma oe red d’ar verzerez kalonek kregi en e zorn hag en e gleze.\nPi X a c’hourc’hemennas ober bep bla, d’ar 6 a viz meurz, gouel santez Perpetua ha santez Felisite, dre an Iliz a-bez.\nC’houi vezo ma zestou !\nJezuz-Krist a zo bet war an douar-man, hag an eus klasket testou da anzav anezan ha da c’houzanv evitan.\nI. — Testou Jezuz-Krist eo an dud o deus eur fe grenv, eur fe ha n’hell ket avel an ifern, kaer an eus c’houezan, dont a benn anezi ; eur fe hag a ya he gwriziou, a-dreuz ar spered, betek goueled ar galon.\nPerpetua ha Felisite o devoa ar fe-ze : « Kristenez on, eme Berpetua, ha n’on ket evit dougen eun hano-all ! »\nII. — Testou Jezuz-Krist eo an dud a zo distag a-grenn diouz an holl, diouz an dud ha diouz an treo, hag a loska kement o deus, kentoc’h evit kouezan er pec’hed marvel. Perpetua ha Felisite a droas kein da levenez ar vue ha d’o bugaligou neve c’hanet, kentoc’h evit trei kein da Jezuz-Krist, n’o devoa, koulskoude, anaoudegez-all ebet anezan nemet hini ar fe.\nIII. — Testou Jezuz-Krist eo an dud a gar anezan, muioc’h evit en em garont o-unan. Brasan merk a garante a c’haller rei d’unan bennak eo mervel evitan. Ar merk-ze, Perpetua ha Felisite o deus roët anezan da Jezuz-Krist, o vale d’ar maro, dre garante evitan, p’oa ken êz-all d’eze miret o bue, ha pa welent an ezom a oa aneze war an douar.\nEvel ar verzerien, bezomp testou Jezuz-Krist war an douar-man ; krenv en hon fe, distag diouz an treo a dremen, stag ouz ar re a chom. Ma c’houzanvomp evit Jezuz-Krist, hen a vezo ennomp o c’houzanv ganimp.\nMa nac’homp Jezuz-Krist dirak an dud, Jezuz-Krist hon nac’ho dirak e Dad ; mac’h anzavomp Jezuz-Krist dirak an dud, Jezuz-Krist hon anzavo dirak e Dad.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/179&oldid=140424 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/248 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/248\nAn trede a vis genver 1597, var dachen Meaco, e tliet troc’ha ho fri hag ho diouscouarn d’ar verzerien. Ar gouarner ne voa ket eun den criz, ha ne lakeas troc’ha dezho nemet eur pennad euz ho scouarn gleiz. Evelse goloet a c’hoad, e vouent laket e kirri, ha casset a gær da gær bete Nangazaki, eleac’h ma tlient beza staget oc’h ar groas. C’hoant a ioa, oc’h ho c’has evelse da ziskuez, da ober aoun d’ar gristenien ; hogen ar c’hontrol a c’hoarvezas. Ar guel zoken euz an tri bugel a lakea beteg ar baianet da gaout truez outho, ha meur a hini en em rentas christenien. Daou gristen, hag a zigase d’ur\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/248&oldid=162296 »\nKemmoù diwezhañ degaset d'ar bajenn-mañ d'an 15 Mae 2020, da 18:02.


gouvezout - Wikeriadur\nSavet diwar gouvez ( eus gouz ha bezout), pa'z eo savet gouzout diwar gouz ha bout.\nDa geñveriañ gant talvout ha talvezout.\ngouvezout /ɡuˈveːzut/ verb kreñv eeun (displegadur)\n« Her gouvezout a ran », emezon-me. — (Jozef ar Moal, lakaet e brezhoneg gant Loeiz Konk ha Paotr Jeg, Ar bara loued, Embann an Hirwaz, p. 14.)\nMuioc'h a stad a vije bet ennañ c'hoazh m'en dije gouvezet, evel ma voe gwelet nebeut goude, e oa ar glav o vont da gas kuit ar c'hleñved. — (Alessandro Manzoni, lakaet e brezhoneg gant Per Bourdellez, Danvez-priedoù, Mouladurioù Hor Yezh, 1986, p. 196.)\nHini ebet ac'hanomp na ouvez e yezh, hag eñ na ouvez ket hon hini. — (Loeiz ar C'hlerg, Ma beaj Jeruzalem, Prud'Homme, 1903, p. 209.)\nNe dremener ket evit un den a-zoare, mar ne ouvezer ket un tamm galleg. — (Loeiz ar C'hlerg, Ma beaj Jeruzalem, Prud'Homme, 1903, p. 205.)\nUnan ac'hanoc'h am gwerzho ! An diskibien a selle an eil ouzh egile poaniet ; n'ouvezent ket a biv e komze. — (Biler-Azenor, Aviel katolik, 1907, p. 270.)\nGraet 'm eus ar pezh a ouvezen ober. — (Yann Gerven, Yann g'e vec'h lann, Keignard g'e vec'h lard, e-barzh Al Liamm, niv. 365, 2007, p. 7.)\nAotrou ar servijer-se a zeuio d'an deiz na c'hortoz ket anezhañ ha d'an eus na ouvezo ket. — (Testamant nevez hon Aotrou hag hor Zalver Jesus-Christ - Lakeat a-nevez e brezonec, ha reizet hervez ar vam-scrid gregach, Paris, 1886, p. 100.)\nPenaos e vezo gouvezet petra a vez kanet gant ar fleüt, pe gant an delenn ? — (Testamant nevez hon Aotrou hag hor Zalver Jesus-Christ - Lakeat a-nevez e brezonec, ha reizet hervez ar vam-scrid gregach, Paris, 1886, p. 656.)\nMa ouvezfec'h petra am eus hunvreet an noz tremen ? — (Fañch an Uhel, Kontadennoù ar Bobl/1, Al Liamm, 1984, p. 34.)\nAtao ar saouzan-se... Me a c'houvezo peseurt eo ar c'hoari-se. — (Claude Bernard, troet e brezhoneg gant Yann-Vari ar Gov, Arzhur Breizh, eil emb. Ti-moul. J.-B. Baillère, Pariz, 1949, p. 55.)\nReiñ a reas din da c'houvezout ar c'heloù bras [...]. — (Jozef ar Moal, lakaet e brezhoneg gant Loeiz Konk ha Paotr Jeg, Ar bara loued, Embann an Hirwaz, p. 2.)\nMa c'houvezemp petra 'oa ar gwenneien, n'hon oa ket kalz anezhe. — (Jozef ar Moal, lakaet e brezhoneg gant Loeiz Konk ha Paotr Jeg, Ar bara loued, Embann an Hirwaz, p. 29.)\n[...] hep ma ouvezas netra he zad. — (Fañch an Uhel, Kontadennoù ar Bobl/1, Al Liamm, 1984, p. 79.)\nImplijet e Treger.\narabeg : عرف (ar) ('arafa) , يعرف (ar)\ndaneg : vide (da)\nesperanteg : scii (eo)\neuskareg : jakin (eu)\nfaeroeg : vita (fo)\nfinneg : tietää (fi)\nfrizeg : witte (fy)\ngresianeg : ξέρω (el) (xéro)\ngalleg : savoir (fr)\nhenhebraeg : ידע (*)\nhensaozneg : witan (ang)\nhindeg : जानना (hi) (jānanā)\ninuktitut : ᖃᐅᔨᒪ- (*) (qaujima-)\nitalianeg : sapere (it)\njapaneg : 知っている (ja) (しっている) (shitteiru), できる (ja) (dekiru)\nkatalaneg : saber (ca)\nkoreaneg : 알다 (ko) (alda)\nmalayseg : tahu (ms)\nnederlandeg : weten (nl)\npapiamento : sa (*) , sabi (*)\nperseg : دانستن (fa) (dânestan)\npoloneg : wiedzieć (pl)\nportugaleg : conhecer (pt) , saber (pt)\nroumaneg : ști (ro) , cunoaște (ro)\nrusianeg : знат (ru) (znat’)\nsaozneg : know (en) , wot (en)\nsinaeg : 知 (zh) (zhī)\nspagnoleg : saber (es)\nsvedeg : veta (sv)\nturkeg : bilmek (tr)


With a Little Help from My Friends zo titl ur ganaouenn gant ar strollad sonerien saoz The Beatles. 2:44 he fadelezh e teu da eil e-barzh an albom Sgt. Pepper's Lonely Hearts Club Band, war-lerc'h ar ganaouenn gentañ Sgt. Pepper's Lonely Hearts Club Band hag a-raok Lucy in the Sky with Diamonds. N'eus hogos troc'h ebet etre an div ganaouenn gentañ pa grog Ringo Starr da ganañ evel pa vije Billy Shears, pennkaner strollad diwirion ar Serjant Pebr...\nDeuet e oa an albom e-maez d'ar 1añ a viz Mezheven 1967 er Rouantelezh-Unanet ha d'an daou er Stadoù-Unanet.\nAnavezout a c'haller un nebeud titouroù diwar-benn ar ganaouenn-mañ dre m'en devoa ar strollad asantet degemer ur c'hazetenner, Hunter Davies e anv, tra ma oa izili 'zo anezhañ o labourat e ti Paul McCartney d'enderv an 29 a viz Meurzh 1967.\nGwall vuan e oa bet divizet sevel ur ganaouenn hag a vije kanet gant Ringo Starr, dezhi da zereout ouzh mouezh hep he far ar soner taboulin. Eviti da vezañ bet peuzkrouet gant McCartney, John Lennon an hini eo a silas e vije mat sevel ur seurt c'hoari goulennoù-respontoù. Badfinger Boogie hec'h anv kentañ e voe peurechuet ar gerioù anezhi e studioioù EMI e Londrez hag enrollet betek an 30 a viz Meurzh. Ouzhpenn ar pevar ezel boas eus ar strollad en devoa kemeret perzh George Martin (o froduer abaoe 1962) en enrolladenn ivez o seniñ ograou.\nKanet eo bet ar ganaouenn-mañ gant meur a arzour all diwar neuze. Hep mar na marteze ez eo gant Joe Cocker, a-gevret gant e strollad Grease Band, e oa bet savet ar fromusañ doare anezhi d'ar 17 a viz Eost 1969 da-geñver kendalc'h-sonerezh Woodstock.\nAr gerioù e brezhoneg[kemmañ | kemmañ ar vammenn]\nPetra a soñjjes ma kanjen faos ?\nDont a rajes ez sav ha mont diouzhin ?\nRo skouarn din ha kanañ a rin ur sonenn dit,\nHag e klaskin chom hep kanañ fall.\nO, en em zibab a ran gant un tamm skoazell digant ma mignoned,\nMmm, 'h an da glask gant un tamm skoazell digant ma mignoned.\nPetra a ran p'emañ ma muiañ-karet pell diouzhin ?\n(Daoubennet out p'emaout da-unan ?)\nPenaos emañ kont ganit pa serr an noz ?\n(Ha trist out peogwir ez out da-unan-penn ?)\nN'on ket, en em zibab a ran gant un tamm skoazell digant ma mignoned.\nEzhomm az peus unan bennak ?\nEzhomm am eus unan bennak da garet.\nGallout a raje bezañ n'eus forzh piv ?\nFellout a ra din kaout unan bennak da garet.\nYa, sur on e c'hoarvez a-hed an amzer.\nPetra a welez pa lazhez ar gouloù ?\nN'on ket evit lavaret dit, gouzout a ran ez eo din avat.\nJoe Cocker e Woodstock\nAdtapet diwar « https://br.wikipedia.org/w/index.php?title=With_a_Little_Help_from_My_Friends&oldid=1825866 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/43 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/43\nMes evit noz Nedelec e Bethlehem, ne aller ket lavaret pe ger caer eo. Pa vezer eno, e ranker chom sebezet da zonjal, da zellet, da danva eun dra bennag eus ar pez a dremen. Cridi a rer guelet ar batriarched hag ar re goz euz a amzer Jesus-Christ ; c’hoant a ve da c’houlen digantho petra so c’hoarvezet ; peleac’h ema ar c’hrouadur a glascont.\nNoz Nedelec zo caer e pep leac’h en Ilis catholic ; mes ne deo caer nemet dre ma clasker eur skeuden bennag euz a Vethlehem, Ar zonch a ia da graou Bethlehem, hag e creder guelet ar Bugel Jesus, ar Verc’hez, Sant Joseph, ar Bastoret, Rouanet bro Sao-Heol. Mes pa vezer e Bethlehem, e caver e guirionez ar pez a glasker e lec’h all. Ne velit eno evit guir nemet eur c’hraouic hag a so eun toul en douar, izel, striz, eleac’h m’eus beac’h o caout an halan pa en em stard an dud enha ; mes bez’e maoc’h eno e craou Jesus-Christ. Ar vein a zo eno a gavit ien evel ar vein all pa bokit dezo ; mes ar Bugel divin so bet var ar vein-ze. Unan so huel, ha var hennez e voue Jesus pa c’hanas : eun all so izeloc’h, ha var hennez e voue laket gant he Vam santel goude m’e doa he vailluret. Hennez oa a zervichas dezan da gavel. Goudeze en em gavit var ar vein var bere oa azezet Mari ha Joseph o sellet oc’h ar bugel mailluret. Ne de ket christenien catholic epken eo a gavit eno oc’h enori Jesus hag he vam, mes c’hoas Russianet, Grecianet, Armenianet. Bete Turket zoken a deu di, rag ar re-ma ive a gar Mari, a zigas ho bugale da ginnig da Vari, ha kementse abalamour ma zeo mam ha guerc’hez.\nDa anternoz e vez an oferen genta, ha goudeze e vez eno kement a oferennou, ma vez bloavechen-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/43&oldid=161531 »\nKemmoù diwezhañ degaset d'ar bajenn-mañ d'an 6 Mae 2020, da 18:05.


Peizanted tro-war-dro | YA! Keleier e brezhoneg - kazetenn sizhuniek enlinenn\nKeleier » Ekologiezh » Peizanted tro-war-dro\n23 / 10 / 2017 | Ekologiezh, Kenskoazell | Commentaires fermés sur Peizanted tro-war-dro\nEr bloavezhioù 2000 e laboure Christophe Lelièvre en e atant, el Luguen, nepell eus Roazhon, o lardañ houidi da lazhañ goude. Ur wech echu e studioù gant e vab Antoine o deus bet c’hoant mont pelloc’h. Krouet e oa “Les Fermiers du Coin.”\nE miz Gwengolo 2013 e kroge neuze da bourveziñ, gant daou all, “La Caille de Chanteloup” ha “Le Val de la chèvre”, produerien chistr, ur stal savet ganto, kaset da benn gant gwerzherien bodet en ur SCOP meret gant ar broduerien. Buan-tre e voe 50-60 produer o labourat ganto. Hiziv an deiz e plij d’an dud kaout ur stal e-lec’h ma c’hellont kaout kement tra a vez graet er vro, pe e vefent bio pe get. E 2015 e tigorent un eil stal e Naoned. “Dre vras hon eus 1500 dave er stal met gwerzhañ a reomp hervez ar pezh a vez produet er vro, da lavaret eo 80 dave bennak a frouezh ha legumaj.” eme Laura Le Neve, e-karg eus ar rouedad, a-raok ouzhpennañ “85% eus ar marc’hadourezh a zeu eus tro-dro, dindan 100 km.” Digoret o deus ivez da broduerien all, lec’hiet pelloc’h, pa ne vez ken evit kinnig danvez disheñvel evel eoul olivez.\nE Saint Jacques de la Lande eo lec’hiet ar stal, enni 10 gwerzher o kinnig produioù ur 100 produer bennak. “Klask a reomp lakaat anezho da zont da ginnig o froduioù o-unan, ur wech pe ziv ar bloaz.” emezi c’hoazh. Bep an tammig o deus gwerzhet pelloc’h eget Roazhon, marc’had al Lisoù ha kement zo. Anavezet e oant e Talansac, nepell eus Naoned. E 2015 e tigorjont un eil stal, e Orvez, e-lec’h ma labour 12 goprad all evit gwerzhañ produioù ur 150 peizant all. Met distag e chom an div stal. “Labourat gant tud ar vro a fell deomp. N’eus ket a greizenn-brenañ. Stal Roazhon a labour gant peizanted bro Roazhon ha kement all e Naoned.” a resisa an hini a genurzh an div stal.\nA bep seurt e c’hellont gwerzhañ, gwin, bier, chug-frouezh, kig, dienn ha zoken bara e Orvez. “Ha bara graet ganeomp er stal, gant ar memes bleud hag an hini a werzhomp d’hor pratikoù” eme Laura Le Neve.\nLabourat gant tud ar vro, bezañ treuzwelus en o mont-en-dro, a zo a-bouez evito. “Pa brenomp kig e prenomp ul loen a-bezh ha e werzhomp anezhañ a-dammoù goude.” a resisa-hi. Muioc’h-mui e plij d’an dud gouzout petra a zebront.


Jacques-Louis David a oa ul livour hag ezel eus ar Goñvañsion vroadel c'hall, ganet d'an 30 a viz Eost 1748 e Pariz ha marvet d'an 29 a viz Kerzu 1825 e Brusel. Gwelet eo evel penn al luskad nevezklasel, el liverezh dreist-holl. Degaset en devoa un troc'h da geñver an arz galant ha pampalart a oa el livadurioù rococo eus an XVIIIvet kantved. Al luskad-se gant François Boucher ha Carl Van Loo na blije ket da David a yeas neuze gant un hent e-liamm gant an hengoun klasel doare Nicolas Poussin en ur adkemer tresoù Gres ha Roma kozh. Ar pal hervez David a oa klask « adneveziñ an arzoù en ur ziorren un doare livañ hag a c'hellfe bezañ degemeret evel o re a gant tud klasel Gres ha Roma gozh»\nEmboltred gant Jacques-Louis David, 1794\nStummet en Académie royale de peinture et de sculpture, brudet e voe adal 1784 gant an daolenn le Serment des Horaces. Ezel eus an akademiezh roueel, deuet e oa da vezañ enebour dezhi e-pad an Dispac'h gall. Er memes mare e krog gant ur vuhez politikour en ur zont da vezañ kannad er Goñvañsion vroadel. Ouzhpenn da-se e voe unan eus pennoù meur Gouelioù ar Reveulzi.\nVotet en devoa evit marv Loeiz XVI, kamalad bras e voe gant Maximilien de Robespierre ar pezh a zegasas dezhañ kudennoù pa voe roet lamm d'e ren. David a voe toullbac'het. E-pad mare ar Bodad-ren e reas un harz d'e obererezhioù politikel ha dont da vezañ ezel en Institut de France. Entanet bras e oa gant Napoleon Bonaparte. En em lakaat a reas en e servij pa voe erruet mare an Impalaeriezh, sevel a raeas neuze evitañ e bennoberenn Le Sacre de Napoléon.\nAdtapet diwar « https://br.wikipedia.org/w/index.php?title=Jacques-Louis_David&oldid=1961031 »\nKemm diwezhañ d'an 17 C'hwe 2022 da 07:18


Pajenn:Imitation ar Verc’hes Vari.djvu/274 - Wikimammenn\nPajenn:Imitation ar Verc’hes Vari.djvu/274\nAn Autrou-Doue en devoa dija va distinguet qement, oc’h va choas evit mam d’ar Messi !\nHac em bige c’hoas clasqet estim ha distinctionou hac henoriou an dud ! Nan, an hini ne glasq nemet Doue, ne gar nemeur nemet Doue. Henoriou ar bed-ma, qement so estimet ar muia gant an dud, a so traou væn ha dister en e santimant.\nConsultit, va mab, ho feis, consultit memes ho ræson, ha ne zesirrot mui qement ar meuleudiou hac an henoriou.\nHoc’h ambition a droyo e lec’h-all, hac e tesirrot ebqen ar c’hloar reservet gant Doue d’e sænt, ar barados.\nMa læser ac’hanoc’h en ancounac’ha, mar qemerer ac’hanoc’h evit netra, pell dioc’h beza tristoc’h a se, en em rejouissot, abalamour n’eus qet a hent pehini ho cundufe surroc’h d’an henor bras ebars en ee, eguet na rayo un humiliation recevet a galon vad hac en eur speret a religion.\nAbandonit eta, lesit gant tud ar bed an oll ditrou væn, an oll distinctionou honorabl-se a bere en em bompadont.\nEn em breparit, dre ho c’humilite, eur c’hloar solitoc’h ha realloc’h, ar c’hloar eus ar re eurus en evou.\nGoulennit alies, evel a rêe David oc’h Doue, ma c’hampecho ho taoulagad d’en em fixa\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/274&oldid=113484 »\nKemmoù diwezhañ degaset d'ar bajenn-mañ d'an 2 Gen 2018, da 13:39.